url: =Lorry mawtawpi ahawlkisin naupangno khatin palik mawtaw 2 phutsiatsak :: ZOMI DAILY\nLorry mawtawpi ahawlkisin naupangno khatin palik mawtaw 2 phutsiatsak\nposted on 25 October 2018 at 8:17 pm Lomkholna: Malaysia, News, Sawltak, World\nMalaysia gamsung ah pasalno kum 15 aphakhin khatin Lorry mawtawpi khat hattak in phenghawlgawp in Police te mawtaw 2 taihsiatsak cih NST pan kiza hi. Tebrau Industrial Area 2 sungah zanni nitaklam in thupiang hi a, Police Patrol Car te’n adelhna panin ataihsiatsak ahihi.\nHihvai tawh kisai in palik thunei ahi Johor Baru (South) police chief Asst Commissioner Shahurinain in agenkhiatna ah nitaklam 4pm hunpawl in thupiang cihi.\nPolice Patrol Car tepen khualsung avil in avak kawikawi laitak Jalan Harmonium 23, Taman Desa Tebrau vengsung ah 10-tonne Lorry mawtawpi khat muanmawhhuai sapian uhhi. Police te’n tua Lorry Driver papen akhawlsak nading in thupia uh himahleh Lorry Driver in thusimlo in hatsak semsem zawsop hi.\nTuaciang in Police Patrol Car tezong khatlekhat kithuza kawikawi uh a, Johor Baru (South) police headquarters panin palik mawtaw 4, Seri Alam police headquarters panin palik mawtaw 12, akigawm in palik mawtaw 16 takin delhhuan ngeingai uhhi.\nPolice te’n Jalan Angkasa Mas 3, Tebrau Industrial Zone 2 ah lamzikpi khakcip in khawlsaksawm uh himahleh khawlsak theituanlo uhhi. Tuaciangin Pasir Gudang Highway tungah kidelh ngeingai uh a, anunung ah tua Lorry pen kibung in palik te mawtaw nawkkhak sakgawp hi.\nLorry Driver pa’n palik mawtaw 2 tak aphutkhak khitciangin nungkin in taisuaksawm vevelai ahih manin, Police te’nzong Warning piakna in thumveibang thau lawnman uhhi.\nLorry Driver papen akhetawh taimangsawm veve a, ahi zongin asawtlo in Police te’n mankhiathei veve uhhi.\nMore: Malaysia, Muar ah Passenger Bus leh Lorry kiphukha, mi 3 si in 25 liam\nTua Lorry Driver papen kum 15 aphakhin, sangkahlo in sangtawp, ama Uncle kiangah mawtawhawl ahuh Lorry Driver Assistant asemkhat ahihi. Tua Lorry ahawlpen akisinna in ahawlpak hi a, palik tetawh kituak ahih manin, ataigawpna in Police Patrol Car te anawksia ahihi. Tua Lorry Driver papen kimansuak in “Section 307 of the Penal Code and Section 25 (1) (n) of the National Registration Regulations” cih thukhun tawh thu kibawlding cih kiza hi. Sawltak #zomidaily\nPrevious: Gualzawh nading in akisam lungsim puakzia ~ CS Dal\nNext: Kammal thuk pawlkhat ~ Job Cinpi


timestamp: atn

url: =Malaysia, Kepong vengsung ah damiah mi 4 te’n mineihsa asuhsak laitak Video ki khahkhia :: ZOMI DAILY\nMalaysia, Kepong vengsung ah damiah mi 4 te’n mineihsa asuhsak laitak Video ki khahkhia\nposted on 17 June 2018 at 10:37 pm Lomkholna: Malaysia, News, Sawltak, World\nMalaysia, Kepong vengsung aom Apartment khatah Security asempa damiah mi 4 te’n aneihsa teng asuhsak laitak Video Clip ki khahkhia hi. Hih thupiang pen Saturday ni in Jalan Kepong Baru lamzikpidung aom Kepong Baru Secondary School geinai aom Apartment khatah thupiang kici hi.\nCCTV panin damiah 4 te ii gamtatna pen Video Record kibawlkha ahih manin, tua Video te Social Media ah kikhahkhia in, ki thehzakpah zihziah hi.\nTua Video pen Facebook tungah kikhahkhia masa in, tuatungtawn in ki Share sawn kawikawi hi. Video sungah damiah mi 4 te’n Security Guard asem pasalkhat aneihsa teng suhsak in, adeihteng alaksak laitak uh kimuthei hi.\nHihvai tawh kisai in Sentul district police chief ACP R. Munusamy in agenkhiatna ah damiah mi 4 tepen Motorcycle 3 tawh tua Security Post ah zingsanglam 3:25am hunpawl in damiah taihdingin alut uh cihi.\nSecurity Guard papen Gate kongkhak encik in aomlaitak damiah te Motorycle tawh tungphei uh a, tua damiah te lakah mi 2 in temta tawi uhhi. Tua temta tawh Security Guard pa lauthawngsak in ngimbawlzel uhhi.\nVideo: hih link panin ki entheiding hi: LINK >>>\nTuaciangin Security Guard inzong acihnading theilo in, ama nuntakna patau ahih manin, aneihsa khempeuh adeihbang alakding in piakkhiatloh phamawhta hi. Tua kawmkal ah damiah te’n Security Guard nasempa simmawh, zawhthawhbawl in sawntuk dekdek uhhi.\nBombi ipsung nangawn avekin sawksak, tuaban ah khedap Boot nangawn suahkhiasak in vanmanpha aneihkhempeuh laksak uhhi. Damiah khatpa inzong Security Post buksung panin adeihteng laksak a, tuakhit ciangin damiah 4 te motorcycle tawh taikhia uhhi.\nMore: Malaysia, Johor aom suangmanpha zuakna ah damiah lutin, RM130,000 manneiding puakhia\nSecurity Guard pa’nzong damiah atuahkhit phein Police Report bawlpah hi. Police te’nzong “Ops Cantas” minvawh in Operasi bawlpah uh a, damaih te lakah kum 32 aphakhin pasalkhat tuni in mankhia theipah uhhi. Adang damiah tezong amatkhiattheih nadingin Police te’n azonkawikawi laitak cih kiza hi. Sawltak #zomidaily\nPrevious: Tedim ah guta laang mahmah & thuthang tuamtuam\nNext: Khutdawhngen nam tuamtuam\nTonzang vai ngaihsut ding pawlkhat\nSteve Jobs’ Speech (Apple Company phuakhiapa)\nKam siam sial lei sang, kam sia sial liau ~ Tual Khan Suan


url: =Singapore ah Kawlzatui “Ananda Thukha” neklohding in thuneite’n pulak ~ ZD :: ZOMI DAILY\nposted on 24 December 2016 at 1:06 am Lomkholna: Health, Myanmar, News, Sawltak\nSingapore Health Sciences Authority (HSA) te’n Health Products zatui namthum te leilohding, neklohding in pulakkhia uh a, tualak ah Kawlgam pan akibawl Kawlzatui namkhat zong kihel cih Straits Times pan kizasawn hi. Tua zatui te nekkhakna hangin lauhuai mahmah, Side Effects nasia mahmah ci’n pulakkhia uhhi.\nTua ahoihlo zatui namthumte lakpan namkhat pen Kawlgampan akibawl “Ananda Thukha Remedy for Diabetes” kici zunkhum neite nekding akibawl Kawlzatui ahihi. Adang namnih tepen Senbawl hileh kilawm a, 1 Day Diet leh Bee Brand Qi Li Xiang cihte ahihi.\nKawlzatui “Ananda Thukha Remedy for Diabetes” kici pen Singapore aom nupi kum 60 gual khatin khathum sungkhawng anekkhit ciangin agawl nasa leh thabei kisa ahih manin in siavuan tekiang akilah ciangin ahoihlohlam kitheikhia hi.\nTua zatui pen Singapore Peninsula Plaza aom Kawlsai panin zunkhum kiamtheih nading in alei ahihi. HSA kici Singapore Health Sciences Authority te genkhiatna ah nupinu pen tua Kawlzatui anek ciangin asisan paizia mannawnlo “Agranulocytosis” cimawk hi.\nWhite Blood Cell tezong kiamgawp ci a, zato zong kalnih sungbang luplawh hi. HSA te’n tua zatui kizuakna ah paipah uh a, aomlaiteng etcianna bawlding in matsak uhhi.\nSingapore gamsung ah tuabang in kumpi phalna, theihpihna aomlo zatui “illegal health products” azuakte pen “Health Products Act” thukhuntawh kizui in kumthumbang thong kikiasak thei a, sumzong $100,000 ki liausak theihi. Thongkiat leh sumliau zong anihin ki thuahkhawm sakthei hi.\nRelated: Berlin khuapi a Christma Market Lorry zanga migawilum sakpa kithatta ~ TK Lian\nKawlzatui te kidop huai cih phawkzelzel ni. Singapore ah hoihlo ci’n kumpi thuneite’n genkhia ahih manin, Kawlgam ahzong ihtheihcian lohhang hoihtuan hetlo khading hi. Azangte alauhuai banah gamdang ah phalna omlopi in azuakte zong lauhuaisem hi. ZD Sawltak #zomidaily\nPrevious: Syria ah IS te’n Turkey galkap te 14 that ~ TK Lian\nNext: Berlin khuapi a Christma Market Lorry zanga migawilum sakpa kithatta ~ TK Lian\nNungkik ding maw Mainawt ding? ~ Hau Za Cin\nMark Pau Lam Mang (Thalmual, kum 21) in hongnusia\nAlawmnu athahlup khitciangin aluanghawm tawh palik zumah ki ap


url: =Malaysia, Kota Damansara aom Jewellery Shop ah damiah lut, RM720,000 puakhia :: ZOMI DAILY\nMalaysia, Kota Damansara aom Jewellery Shop ah damiah lut, RM720,000 puakhia\nposted on 8 February 2018 at 7:46 pm Lomkholna: Malaysia, News, Sawltak, World\nMalaysia, Giant Kota Damansara Shopping Complex sung aom suangmanpha zuakna “Jewellery Shop” khatpan in damiah mi 3 lut in, RM720,000 manneiding suangmanpha puakhia uh cih NST pan kiza hi.\nTua Jewellery Shop sungah damiah ataihte pen pasal 3 hi uh a, tuate lakah khatpa in Pistol thau “Revolver” khat tawi cihi.\nTua pasal 3 tepen amai uh Mask tawh tuamcip in, Shopping Mall sungah zingsanglam 11:47am hunpawl in alut uh ahihi. Jewellery Shop sungah suangmanpha akikoihna Tray 8 sungpan in adeihteng uh aluah khiatkhit uhciangin Perodua Myvi mawtaw khattawh taikhia vingveng uhhi.\nHih Shopping Mall sungaom Outlet pen abeisa kha 4 sungin 2 veitak hihbangin damiah alutna hita kici hi.\nHihvai tawh kisai in palik thunei ahi District police chief Assistant Commissioner Mohd Zani Che Din in agenna ah damiah tepen Malaysian Local gammi te hiding ci a, 3.8mm Revolver thaukhat tawi uh cihi.\nJewellery Shop sungah damaih alut laitak un damiah khatpa in Security Guard khatpa pen Pistol tawh ngimpah a, tua Security Guard pa ii athautawi Pump Gun zong suhsak hi.\nTualaitak in damiah mi 2 te Jewellery Shop sungah lut uh a, Jewellery Trays sungah vanmanpha akikoihteng lautkhia mengmeng uhhi.\nVideo: Masked men escape with jewellery worth RM720,000 in Kota Damansara heist\nDamiah te’n amuhteng lakah adeihteng aluahkhiat khituh ciangin Jewellery Shop panin taikhia uh a, Security Guard pa ii thaupen Shopping Complex apualam aom Parking Lot ah paihsak uh cihi.\nTua damiah te taikhiatna mawtaw Car Registration Number pen VA 8247 kici a, ahi zongin tuapen atuh hi ci’n palik thuneipa’n genkhia hi.\nHih damiah te lutlaitak amukha Witness khat ii genna ah amai Mask tawh atuamcip pasal 3 Shopping Mall sungah honglut in, Jewellery Shop lamzuan in lutpheisuak uhhi. Amukha te kipatau, kilauthawng mahmah in, vanlei vanzuak “Shoppers leh Supermartket Workers” te ki awng in kitai ngeingai cihi.\nDamiah khatpa in Security Guard pa ii athau suhsak in, tuaban ah Security Guard papen khuplupsak cihi. Tuaciangin Witness pa’n lauthawng pipi in amanlang in Police te ka zasak hi ci’n genkhia hi. Malaysia gamsung ah hihbangdan Jewellery Shop sungah damiah alutpen kinawhzak simsim in, akiman cihlah kizakik melmello hi. Sawltak #zomidaily\nPrevious: Taiwan ah zin khatvei lingkik, amasa asi mi 9 phatota, amangcip mi 62\nNext: Thailand, tuipinawl piaudung 24 te ah zatep kikham cipta


url: =UNHCR leh Community kipawlna makaite Meeting :: ZOMI DAILY\nposted on 15 May 2021 at 7:06 pm Lomkholna: Malaysia, News, Refugee, ZAM, Zomi\nUNHCR te leh COMMUNITY ki pawl na makai te Meeting ki neithei hi. Tuani 11 May 2021 in UNHCR leh CLU makaite tawh holimna meeting kinei thei hi. Hih meeting hun sungah UNHCR nuai ah aom community/kipawlna omte haksatna teleh UN mabaan te kikupna kiknei thei in theih ding athupi zawdeuh teng a nuai aa bang ahihi.\n1. Nausuak, Nauneite\nJPN te in nausuak lai late nidang tawh kibang sak nawnloin UNHCR card hong ngetna uh tawh kizui in kumpi thuneite leh thuneite tung ah theihsakna/zaksakna kinei khin zo hi. Tuabang haksatna a tuak veve aom leh amanlang in tua zum leh amun te UNHCR zumpi ah nong zaksak na ding uh cih thu honglim vai khak mahmah uh hi.\n2. Card Renew vai tawh kisai\nUNHCR card tawi khempeuh in na omna uh leh na phone no te uh a manlang theithei in nong update tek na ding uh kong zasak nuam uhhi, tua baan ah card renew ding tawh kisai-in tuni ciangdong hong kisap lohna ahangpen atam zaw hong ki-update loh hang hizaw hi. Tua ahih manin UN card tettan beisa te’n amanlang in nong ki update tek na dingun kong zasak uhhi.\nCard tettan/update ding tawh kisai in, Malaysia gamsung ah mun khat leh mun khat kikawmna a hamsatna tawh kizui in KL sung leh Selangor sunga omte ki-masak dinga, veng dang a om te khua hun hoih toh zui in kizom toto ding hi.\nHih card tettan beisa te tawh kisai in, UNHCR zum panin kha 6 sung behlapna lai hong kisuah sakna ahang pen ih om na gam kumpi thuneite tung ah kikhak in ki zasak khin hi, mun tuamtuam ah kumpi nasem thunei te-in mimal in theikha lo uh ahih kei buang leh, ih om na gam kumpi thuneite tungah kizasak khin ahihi.\n3. Registration tawh kisai\nUNHCR ah website pan in gambeel siauh na vai tawh ki sai in, khat vei na siauh khit ahih leh, khat vei hong siau kikkik nawn kei un. Abeisa in mi pawlkhat te tamveipi hong khak uh ahih manin tuabang te in, nasep zekaisak tuam mahmah hi. Tua ahih manin, khatvei na siauh khit uh leh kicing hi cih na theihna ding un, zum lampan in na laikhiat uh a kingahna thu hong kizasak ding hi.\nRSD vaitawh kisai in, abeisa kum 2020 MCO hunlai in a kikhak hi a, ahih zong in MCO hong beizawk deuh ciang in, kipan kik-in kihong kik napi himah leh nidang bang lo-in, phone call tungtawn in interview ka neih uh zong pawlkhat om a, tualo UN zum ah sam in ka interview uh zong om hi. Ahih hangin nikhat/hunkhat thu in mitampi a kineihzawh loh baanah nasem mi kicing lo ahih manin deihbang in mi tampi ki interview zolo hi.\nAhi zongin tuni ciang dong mah ka hihtheih zah un interview a kizom toto ahih nathu kong theisak nuam uhhi. RSD in policy/paizia kip kinei in, a kisapna leh a thu tawh kizui in kakalsuan uhhi. Tua ahih manin pawlkhat te in zekai a sa om ding a, tua bang in zia kaisa lua in na lung himawh kha kei un hong kisam lo ding cihna hi lo in hong kisam veve ding hi.\n5. 2013 kum a UN kipiasa, a kilaksak kik te vai tawh kisai\nUNHCR pan in kong zaksak na sa uh ommah bangin na file/case uh honkikna ding in lai nongkhiat ding uh kisam hi.\n6. UNHCR pan in tunai UN card ka piak uh pawlkhat om tawh kisai in\nHih thu tawh kisai dotnate pan bang hangin interview kician omlo pi in UN Card kipia hiam cih hong kidotna tawh ki zui in, tua UN card a ki pia te pen a kisapna leh a vaithu pi uhtawh kizui in UN card kipia a, tua pen “A Person of Concern Card” kici hi.\n7. Kimat kihen vai tawh kisai in\nUNHCR pan-in Arrest and Detention kimat kihen lam vaisai te-in nakpitak in ka hihtheih zah-un haancim in a kisapna mun leh akisam bangin panla in, kumpi thunei te kiang kana pai uhhi. Khuahun siatna tawh kizui in mun khempeuh ah deihbang in ki gamtaang theilo kipai thei sam lo hi. A kipai theih lohna munte ah zong phone call leh video call tawh thuneite hopih in mat leh hen a tuakte vai ka hih theih tawp un ka gensak uh hi.\nPawl khat te kha 9/10 bek hi lo in kum 1 val sungbang immigration te khutsung ah ana om khin om a, tuabangte pen thuneite khutsung pan in lak khiatpah nading baih nawn lo ahih manin mikim pen kilakhia zogai tuan lo hi. Thu paizia khatzong nong telsiam na ding uh ka lunggulh mahmah uhhi. No kipawlna/community sung ah zong mat leh hen a tuak mimal a om leh a manlang theithei in online pan in UNHCR zum ah nong zaksak nading uh kong zasak phapha uhhi.\n8. Durable Solution\nGam 3 na puak theih nading-in mii bangzah kipuak theiding cih gambel mi hong la ding gamte ah kipuak den a, ahi zong in tua a kipuak khempeuh a paithei pah hituan lo hi. Amau case tawh kizui in kipuak/kiten hi-a, a la ding gamte deihdan leh amau policy in a huamzo ahi ding zong kisam mahmah hi. Gam khempeuh in amau gam tawh kituak thukhun/policy leh mimal lak theih nading ciangtan nei-tek uh a, tua tawh kizui-in Gambeelmi a la thei ding gamte ah Min-sazian kipuak kawikawi hi.\nKumsim in gambeelmi tam a lapen gam ahi USA in abeisa kum te ah, immigration vai tawh kisai in, thukhun thak a neihna uh tawh kizui in mi tampi lalo in hong om takciangin UNHCR thuneihna hi lo ahih manin ih UN mabaan nasepnate tampi hong zekai tosak pah lian uhhi.\nTu in ahih leh US kumpi kilaih khin-in, a policy thaktawh ki zui in pipe-line sunga a omte hong manlang zaw ding in ih lamen mahmah hi. Pipe-line sungah lut sa te in nau ih neih leh aman lang thei pen in RSC ah ih zaksak hamtang ding thupi mahmah hi. RSC a man khin sa hi napi Fraud case tawh a awklaite te in tuni ciang dong hong kisap nai kei leh aman lang in RSC ah na thu uh kancian theih na ding in lai khia in na kantek un. ZAM\nPrevious: Pilna vs Veina ~ Sia Pauno\nNext: USA, Maryland pan Sgt. Kham Sian Mun (Gualnam, kum 32) in hongnusia\n24 June 2021 at 3:07 am\nUN card re-news ding hi lo.\nka ph number pen kumkhat bek nungta in\nSIM card ka lei na nasem te in zong UN tawh\nna lei uh leh kumkhat sungbek kizg thei ong ci hi mah leh leiloh pha mawh ahih man in lei ve ve in\ntun tua SIM kumkhat ongcing ta ahih ciang a Phn No. athak pen koi cidan a kipia thei tam cih ong dong nuam hi ing.\nKei lah ka om na gamla leh khua hun hoih loh tawh ki zui in UN zum lah pai manlo ki pua pial khia theilo ahih man in huh na ong ngen hi ing ei\nZOMI sungpan uleh nau leh sia te akua mah peuh huh na ong ngen ing ei.


url: =USA, Atlanta pan Pa Thang Khan Mang (Mualnuam, Gualnam) in hongnusia :: ZOMI DAILY\nposted on 25 February 2021 at 1:34 pm Lomkholna: Dahpihna, Mualnuam, News, ZIUSA, Zomi\nMangpha Pa Thang Khan Mang (Kum 61) Gualnam Beh: Mualnuam Khuami Atlanta, GA aa ateng Pa Thang Khan Mang in abeisa February 16, 2021 in Covid hang in zato tung in hongdam hang in natnagil nei sa ahih man in recovery zo nawl lo in hongnusia chih thu izak man in ZIUSA kipawlna mintawh dahpihna i pulak hi.\nPa Mang pen Zomi te kipawlkhopna Zomi Innkuan Atlanta ah member khat leh ZIUSA Genvai member honglut ni 10/31/2016 pan active member khat ahih manin thumeilet bylaw zuiin (100%) Death Benefit $15000 kipiakhia dinga paakkual $150 man khattawh zong mangpha khakna kinei ding hi.\nPa Mang luanghawm tawh anunungpen hunzatkhop ding hong tungding Saturday February 20, 2021 in (Christ Mission Church) makaihna tawh, Floral Hills Memorial Garden ah Funeral Service bawl khit ciang, Rev. Pau Cin Thang in vuina nei ding hi.\nMore: US Kentucky pan Pa Thang Suan Khup (Mualnuam, kum 38) in hongnusia\nPa Mang hong nusiatna hang adahakap alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Genvai tanupi)\nPrevious: Galkap ukna suhkhiat vai leh AA te paulo in aomna thu\nNext: USA, Jacksonville pan Tg. Vungh Suan Thang (Keizang, Suante) in hongnusia


url: =AKhuasuak ding Khangno ~ Bob Tuangpi :: ZOMI DAILY\nposted on 3 October 2016 at 7:36 am Lomkholna: Article, BobTuangpi, Politics, Youth\nSunmang lian pipi man ding hihang! Zomi te atamzaw lungsimneu thei hamtang hi. I hau nai kei aa, ipil pah kei zongin ahau ding apil dingin sunmang lianpipi neihsawm masa beek dih ni! Huihlak ah zong innlian pipi lam akisap hun om hi. Leitung tangthu akhel mi hangsan le mi liante in khat veivei huihlakah inn lian pipi na lamh uh aa, tua teng ahun acin teh leitung in amaute mai ah kunin zahtakna pia lel hi. Leitung aa kipawlna lianpipi (international corporation), kumpi nasepna lianpipite(government organization), leitung akhutsungah akoih apeipei leitung khuahun lampi asialte( policy maker), gam-uk kumpite ngaihsutna apiapawlte(think tank) ciang bang itun nailoh hangin tunsawm limlimin sunmang manphot ding hihang Zomi khangnote aw! Leitung kipawlna (United nations organization) khongah thuzeekpi (Secretary-General) hih dingin hanciam ding le tunzawhna ding sunmang lianpipi man phot dih ve ni e. Sum piak lah hizenzenlo!…\nPrevious: A Cidam Pawlpi ~ Suang Khen Pau\nNext: US ah Chin mikhat in adang Chin mikhat thau tawh kap ~ ZD


url: =ZIUSA Culture Committee pan thu taangkona :: ZOMI DAILY\nposted on 27 March 2016 at 4:48 pm Lomkholna: News, ZIUSA, Zomi\nDear a zahtakhuai USA gamsung mun tuamtuam pan Zomi Innkuan Makaiteng aw’\nZomi Culture Committee mintawh ong hopih ingh. Tutung kong hopihnathu a hihleh ongtungding July 1~2 sunga Tennessee gamkee, Nashville khuapi a kibawlding i Zomi Khawmpi USA 2016, ah Zomi Culture Show ci-in i Zongeina vante, Zongeina puante lahkhiatna Zomi Innkuan kipawlna khat panin nungak khat leh taangval khat ta in ongnei ding uh hi. Hipen kidemna hilo ahihmanin admission Fee ki lalo ding hi.\nA hizongin a hun ciangtan ahi tuni a kipan May 31, 2016 niciang sazian ongpuakteng kisangbek ding ahihmanin mun tuamtuam aom Zomi Innkuan makaipi tengin no kipawlna mintawh ong kihelding te ong vaanpiha sazian nongpuak nadingun zahtakna lianpi tawh kongtheisak hi. Form submit nading pen http://ZomiInnkuanusa.org/ZomiCulture panin ki submit thei ta hi.\nA zomah Miss Zomi USA 2016 kidemna zong neiding ihihmanin no kipawlna sungpanin ong demnuam peuhmahin a tunga danmahin tuni a kipan may 31, 2016 ni a nunungpen in a nuaia website link ahi http://ZomiInnkuanusa.org/MissZomi ah form kisubmit theita hi. Hih Miss Zomi USA 2016 a demding peuhmah Admission Fee $ 20.00 kila ding hi.a zahtakhuai Zomi Innkuan makai te aw no kipawlna tekpanin ong demtheiding peuhmah na napanpih unla a hunlap in form ong submit nading un nana panpih ciat unmaw. Tuni a kipan kha 2 i cih hangin a hun ongcingto ziau ding ahihmanin a hunlap a sazian ongpuakzawh nading uh a munmun a om Zomi Innkuan makaite huhna panpihna kisam mahmah ungh ei. A thu a la a kicingzaw in a theihbehnuam ten hih Email tungtawn ahizongin Phone tungtawn a hizongin thu ongzasakkik unmaw. Hihthu taangkona video tawhzong ongbawl ungh. Na etsak hamtang unmaw.\nTutung konggennop bulpi pen khangno ten a hihdanding theilualo ding uh ahihmanin nu leh pa te, Zomi Innkuan makai ten na na vaanpih ding uh lunggulh mahmah ungh ei. ka email kipawlna group te ah lutlo ahihmanin ka lawmpa email ongzang hing cihzong onggenbeh nuam ingh..\nPress Release of ZIUSA Culture Committee, Zomi, English, Burmese\nZomi ading na manpanpih uh\nNu Dim Khaw Zam @ Zamnu\nChairwoman/Zomi Culture Committee\nPrevious: Zomi MP-6 leh Myanmar\nNext: Sia Sawm Pau Mualliam (Dahna Thuthang)\nZomi leh Zogam khantoh nading sunmang (Part 1)\nRev. Smith Ngulh Za Thawng D.D kipia ding\nThu-um Mimal Siampi Za ~ Suangh Dal\nZomi Youth Forum: “Ka lunggulh Ka Mailam v.2.0”\nThailand, Phuket Airport ah pasalkhat aguaktangin om, a ektawh mi densawm


url: =Thai gamsung Voksa zuakna gei ah Bomb puakkham, mi 3 sipah, 22 liam :: ZOMI DAILY\nposted on 22 January 2018 at 11:27 pm Lomkholna: News, Sawltak, Thailand, World\nThailand gamsung Southern Yala Province sungah Monday ni in Motorcycle Bomb khat puakkham in mi 3 in sihlawh a, adangzong mi 22 liam cih Reuters pan kiza hi. Internal Security Operations Command (ISOC) panin thunei khat ahi Spokesman khatin agenna ah hihbangin ki bawlsiatna pen hih kuamsung ah aomlohzawh sawtmahmahta hi ci’n genkhia hi.\nThai gam ii leitawlam aom ahi Narathiwat, Pattani, Yala cih Province tepen Muslim atamdiakna Province te ahihi. Tua kuamsungteng ah Malay Muslim migilo tezong tammahmah in, abeisa 2004 kum khitzawh gamsung buaina hangin mi 6000 bangin sihlawhkhin uhhi.\nHih apuakkham Bomb pen Motorcycle sungah akikoih hi a, tua Motorcycle pen vanzuakna in akizang “Market Cart” gei ah aki khawlsak ahihi.\nTua Motorcycle tungpan in Bomb apuakkhap ciangin ageinaidiak aom mi 3 te’n anuntakna uh beilawhpah hi ci’n ISOC spokesman Pramote Prom-in in genkhia hi. ISOC kici pen tua kuamsung tengah bitna aomtheih nadingin avilden Government Security Force te ahihi.\nZingsanglam vanzuak hunlaitak “Morning Market” ah apuakkham hi a, hih Bomb kitapna vai ah mawhpuak ala kuamah agenkhia omnailo uhhi.\nVideo: Bomb at pork stall in market in Thailand’s south kills three, wounds 22\nThai Police te genna ah tua Motorcycle pen voksa zuakna saigei ah kikoih in tuapan in apuakkham cihi. Voksa pen Muslim te’n Islamic Law tawh kizui in akhamcip uh, nekvetloh dingin akhamcip uh ahihi.\nTua Voksa zuakna saidawl gei ah Thai Buddhist tezong om uh a, tua Voksa zuakte leh Thai Buddhist te ngimna tawh Bomb aki sukham hiding in ki ummawh hi.\nMore: Voksa Bak Nih le Naupang Khat ~ Khat Thang\nHih Thai gam ii leitawlam Southern Province tepen abeisa 2004 kum khitzawh buaina aomden hi a, mihing asihlawh zong tammahmah hi. Ahi zongin abeisa tawlkhatsung hihbang in buaian lianpi omlo ci’n akigen hi a, tu’n buaina hongki pankik leuleu ahihi. Sawltak #zomidaily\nPrevious: Malaysia, Klang Valley sungah buaina abawlsawm IS migilo 2 kiman\nNext: Kamuh, katel, katuahkhak thu ~ Lengtong Pauno


url: =ZEC - Graduation Day\n(30/11/2013) Tuni zingsang nai 10 hunin St. Joseph Biakinnpi, sentul vengah ZEC sya teng leh sangnaupang khempeuh in Graduation day bawl ding uh hi. Hih hun sungah sangnaupang laisiam tengin letsong ngah ding uh a, gamtat hoihpen aa kitel numei pasalte'n zong a limci mahmah letsong sang ding uh hi.\nSya teng khempeuh tungah zong lungdamna leh pahtawina laipi kipia ding hi. Hih hun thupi sungah sang naupang teng in a nulepa apai thei teng hong tonpih ding uh ahihman in mipi 700 pan 800 kikaal khawng ki lamen hi. Sun-an pen John Cin in hong vaak ding hi. malaysia gam sunga Zomi Sangnaupang khempeuh hibanga a kikaihkhop uh a khatveina hi a, nasia takin kibawl ding hi.\nZEC pen Zomi Education Centre cihna hi a, ZEC nuaiah sang 10 vaal om in, Malaysia gambup ah kithehthaang hi. Hih Zomi saangte ah Itna tawh lai hong hilhsak sangsia te lakah ei Zomi tampen uh a, laihilh syate lakah 5/10 pen mangkangte, sente, Malay te leh Kala kigawm khawm ahi uh hi. deihsakna leh Itna tawh ih Zomi naupangte lai hong hilhsak mi namdang te tungah Zomibup ki lungdam pha mahmah hi.


url: =Bui a phakkuan atawp ~ Job Cinpi :: ZOMI DAILY\nposted on 4 November 2018 at 12:05 pm Lomkholna: JobCinpi, News\nNa hanciamna sa, na gim na tawlna sate hangin sem kisa-in bawl na kisak khak ding hoih lo hi. Mihing nuntakna pen a mainawt den ahi hi. Na gamtat luhek le na lungsim ngaihsutna na nungkiksak thei zongin na hun na nite nung kik tuan lo ding hi.\nTua ahih manin na sep na bawlna khempeuh ah, bang zah sem khin, bang zah bawl khin, bang zah piakhia khin, bang zah tawh mi huh khin, bang ciang tung khin ta cihte sangin a banzom bang om lai cih hong thupi zaw kha ding hi.\nLim sunga mipa tawh a kibang mi tampi om khin uh hi. maban tun dektak, a tup a sawmna tung dek tak, a lunggulhna tangtung dektak napi a sep a bawlsa, a hanciamna sa bek a ngeihsut manin tam hanciam lua, tam sem lua kisak a nei mi tampi om uh hi.\nA sep lai ding uh sangin a sep sa uh tam zaw ahih manin maban tun dektakta, gualzo dektak ta cih lam a phawk lo, ken bang sem khin, bang zah bawl khin, cih lam bek a lungngai mite lunggim kisa ding uh hi.\nTua ahih manin na sep na bawlna khempeuh ah, Pasian’ ading ahi a, mihingte ading ahi zongin ka sep ka bawlsa tam ta hi, cih lungsim tuni mahmah in paikhia ta in, cih kong theisak nuam hi. A sep a bawlsate a en kik kikte pen a kisatheite ahi uh hi. Tua banga a kisatheite a gualzo a matun om lo uh hi. Job Cinpi (Zomi laisim nuamte)\nPrevious: Malaysia, Sungai Buloh vengsung ah Bus leh Trailer kiphukha, mi 6 liam\nNext: Hennunuai (Spinach) nekna le cidamna


url: =Taangthu Bawlte & Taangthu Gelhte :: ZOMI DAILY\nposted on 28 July 2018 at 7:55 am Lomkholna: News, Zokhai, Zomi\nTaangthu Bawlte: Leitung-ah a-omsa paizia khat asiatna leh ahoihna khentel thei-a, mipi’ ading ahoihzaw paizia deihna-tawh pilna siamna, thagui thatang, hunlehni itsiit lo-in haksapipi-a ahaanciam, amapang mite-in amau’ mapanna pan-in neuno hitaleh lianpi hitaleh kikheelna – mipi aphatuamsak kikheelna hongpian takciang-in tua mi-pen “Taangthu Bawlmi” ahihi.\nLeitung pianciil pan-a alianpen, alamdangpen leh amanphapen Taangthu Bawlmi-in Bethlehem Khua pan-a asuak, Nazarene (Nazareth Khuami) YESHUA Messhiac ahihi. Mihing-a ahongpiang Pasian ahihman-in mihing dangte-tawh kidang sinsen-hi. Mipi’ ading phattuamna mawkmawk ciangbek hilo-in bangmah-tawh akiteh theilo Tawntung Nuntaakna nangawn hongtah Pasianhi-a, khavaái Suahtaakna hongluui-hi.\nMihingte’ lakpan-in gam tuamtuam, minam tuamtuam-ah om kawikawi-a, tua lak-ah Saltanna (Slavary) pan-a luangkham-a suahtaak nading aphu, akalsuan, maa atunzo Moses (Musaá), sila (slave) hilo, silla neimi (slave owner or master) hinapi silate’ ading suahtaákna naakpi-a mapang-a vaáihawm Abraham Lincoln (US President)-a kipan mi thupi om kawikawi-hi.\nTaangthu Gelhte: Hihbang mite taangthu bawlmite (history makers) hi uh-a, amaute’ gamtatzia, kalsuanzia, haanciamzia cihte akhong-akhia-a agelhkhia, maantak-a aciamteh, agelhkhia mite taangthu gelhte ahihkeileh taangthusiampi (history writer or historian) ahi uhhi. Taangthu gelhte’ lak-ah nam 4-in kikhen suk-hi:\nMuhlehtuah (Experience) bih-a, ama’ muhbang-a agelhsuk pawl omhi.\nKansuutna (Research) bih-a, amu-athei mite’ tungtawn-in thulehla (Information) kaaikhawm-a agelh pawl omhi.\nMalmat (Reference) bih-a, akigelh khinsa thulehla kaaikhawm-in laibu tuamtuam pan-in amau’ deihteng khilbawl-a agelh pawl omhi. Adiak-in hihte laibusaal (library) bih-a agelhte hideuh-hi.\nAciim mahmah, thuciapteh ahaát mi khenkhat-in akhang akhang-a akigensuk thute thumaan tak-in keencing-in khangsawnte tung-ah avawh suksuk mite-pen taangthu kamgensiampi (oral historian) hi-in, lailam khantohna omma-a ataangpi-a akizangh mite ahihi.\nHih 4te’ lak-ah khatbeék akizatkeileh laimaai tampi akigelh zong-in taangthu kici lohi.\nZomite’ lak-ah minam-tawh kisai taangthu bawlmi a-omlo zahdong-in tawm mahmah napi taangthu gelhmi daanpian honkhat om sese-a, atung-a gui-4 paiziate’ lak-ah khatbeék zangh lo-in, aphual pan-a hongciah bang-in gen/gelh maimai tam mahmah-hi. Taangthu maan omlo-in kikheemna leh kipumphatna-in minam mengcip ahihman-in minam cidam lohi.\nKhangthak lak-ah taangthu bawlmi leh taangthu gelhmi kician tampi kisamhi. Thumaan cihtakna-tawh thaangthu bawl-a, aciamtehte inzong thumaan cihtakna-tawh taangthu agelhding naakpi-in thupi-hi. Moses (Musaa)in ama’ bawl taangthu amahmah-in gelh-a, tualo ataangpi-pen taangthu bawlte’ thulehlate taangthu gelhmi (midang avei, a-it, thupi asa mi) te-in gelh-hi.\nTuahi-a, taangthu bawlmi omhiam? Taangthu gelhmi kician, thumaan gelhngam, genngam omhiam? Kimaaivilna ciangciangpen neékzong ahihkeileh neékza thalawh hi-a, thumaan-pen taangthu ahihi.\nTaangthu bawlding leh taangthu gelhding Zomi sung-ah naakpi naakpi-in kisam hihang! Zokhai\nPrevious: Finland te’ naupang laihilhzia\nNext: Laigelh uk laibu bawlnuam lawmte tungah ngaihsut piakna\nSingapore ah gunkuang khat meikanggawp in mi 15 liam


url: =ZAM Thupuak :: 23 Feb 20 (Zomi Nam Ni nuamtak kizo) :: ZOMI DAILY\nposted on 22 February 2020 at 11:45 am Lomkholna: Malaysia, News, ZAM, Zomi\nZOMI NAM NI NUAMTAK KIZO THEI :: February 20 ni Zomi Nam Ni hi ci-in I neulai pek pan Zolai sim bu sung ah I sin mah bangin 72nd Zomi Nam Ni pen 20 February 2020 (Thursday) ni-in Viva Home Mall pisung a om, Mega Star Arena hall pi sung ah nopci tak in kibawl hi. Tukum Zomi Nam Ni pen kumdang te bang loin hong khaktan tampi om mah se leh nuamtak leh picing tak in I gualzawh theih na pen mimal kim in kei ma minam ni hi cih lungsim tawh panla in I sep khop man ahi hi.\nHungelna sa om mah bangin zingsang lam 11:00AM lian in MC hong sepsak ahi Rev. Dai Sim Mang in hong makaih in “Zomi te hanlungciam khangto diam” ci-in mipi ki awng ziahziah a, tua khit ciangin Rev. Thawng Khan Sut makaih na tawh “Topa laptoh Zomite” cih la kisa ziahziah hi.\nSia Pau Khaw Muan Lal in kipat thungetna hong neih sak khit ciang in Zomi Nam Ni Committee, Secretary Sia Kap Za Khup in thukong honna leh vaimuakna hong nei hi.\nTua khit ciangin ZEC-KL te in ngeina lam hong lak uh hi. Aban ah lasiam Sm San Nuam in lasak na hong nei a, mipi in kisakpih ziahziah in nuam kisa mahmah hi. A ban ah ZEC-Cheras te in ngeina lam hong lak leuleu uh a, et lawm mahmah leh tha kingah mahmah hi.\nTua khit ciang in 2020 Zomi Nam Ni ah zin mangpi ahi Global Zomi Alliance (GZA) thuvanpi Rev. Dr. Do Suan Mung in thugenna hong nei hi. Zomi te ading in thu manpha tampi hong gen khia in mipi in zong tha kingah mahmah hi.\nA zom ah Kawlgam pan in hong zin pak Lasiam Cingtom in la dawng khat hong sa leuleu a, mipi te in nuam sa semsem hi.\nRev. Gin Khan En in Zomi Gen Vai Kipawlna (ZSM) tawh kisai in thugenna hong nei a, tua khit ciangin ZEC-Klang te in ngeina lam hong lak leuleu uh hi.\nA zom ah Rev. En Cin Pau in 2020 Zomi Nam Ni sum ngahna leh zatna te hong pulak in, Zomi Nam Ni pawisim hong pai mimal kim kihel theih na ding leh sum kisam lai te adingin sum don na zong kinei hi.\nA zom ah ZOCUS te in ngeina lam leh ngeina puan tawh kisai in thungenna tom leh lam na hong thuah khawm uh hi.\nZOCUS te hong lam khit ciangin 2020 Zomi Nam Ni muakna in I bawl ahi Zomi Cup ah pahtawina a ngah te pahtawi piakna kinei a, kimawlna mun zui in pahtawina a ngah te Pa Kaino (New Eden Service Co.Ltd) in hong piak sak hi. A thum na leh a nih na angah te Rev. Thang Za Cin in pahtawina hong piak sak khit ciangin Champion angah New Darkhai team te zin mangpi Rev. Dr. Do Suan Mung in pahtawina hong piaksak hi.\nZomi Cup pahtawina piak khit ciangin hun masa kiman sak a, hun nih na ah gam leh lei itna la te tawh minam ni pahtawi na kinei hi. La dawng 13 bang kisa ziahziah in tha kingah in nuam kisa mahmah hi.\nNitak lam 4:45PM in Rev. Thang Do Khen thupha piakna tawh 2020 Zomi Nam Ni nuamtak leh picing tak in kizo thei hi.\nHibangin Zomi Nam Ni nuamtak in I zawh theih na pen I biak Pa Pasian hong ompih na, Pawlpi, Khua Kipawlna leh mimal kim in lungkituak in I kihelna te hang ahi hi. A munmun I hih theih na, I siamna ciat tawh mapang khawm mimal kim tungah Zomi Nam Ni Committee pan in lungdamna lianpi kong pulak khia uh hi. Zomi Nam Ni Committee\nUNHCR ZUM PI AH APPOINTMENT LA TE KI SAMSAM TA HI NA PHONE LIM TAK LEN IN\nZAM Zum pan in UNHCR ah appointment la in ih lai tinsak te Pawlkhat kisamsam om ta a hihman in ,a kisam pawlkhat te February ni10 khitlam ah UNHCR zum lam pai ding hi ta uh hi. Tua kawmkal ah Phone contact kingah lo zong om lailai I hihmanin I phone tawi te hoihtak kidawm in Phone hong lutleh len ciat ni. Hong kisap leh Kawlgam pan na tai na leh Gambeel mi na hih na kician tak in na gentheih ding ong kisam ding hi. Tua ban ah appointment na nget lai in na at thu tawh a kituak ahih hamtang ding zong hong kisam mahmah ding hi. Tua bang in hoih tak na gel siam theih kei leh a thei ding leh lam hong lak thei ding te kiang ahi zongin, ahih kei leh ZAM zum ah hong pai in kidong thei hi.\n2020 Zomi Nam Ni pen Pasian hong ompih na leh mimal kim in I kihelna hang tawh nuamtak in kizo thei hi. Hibangin pawi pi khat I bawl ding ciangin thu le la bek hiloin sum leh paai mahmah zong tampi hong bei den a, tua a dingin mapang khawm in hong kipia khia Khua Kipawlna, Pawlpi, Kipawlna leh mimal te tungah lungdamna lianpi I pulak khia hi. Topa’n mai lam ahZomite ading nasepna te ah mapang zo semsem dingin thupha tawh hong phungvuh giat ta hen. 2020 ZOMI NAMNI Committee\nZOMI NAM NI ADING PANKHOPNA HONG PIASA TE\n1. ZEM Pawlpi RM-300\n2. MLPP Pawlpi RM-300\n3. Phaiza Innkuan- Malaysia RM-200\n4. ZCF-Kajang Pawlpi RM-200\n5. MBF Pawlpi RM300\n6. Ngalbual Khua Kipawlna RM200\n7. Cikha Khua Kipawlna RM200\n8. Lezang Khua Kipawlna RM100\n9. Haupi Khua Kipawlna RM100\n10. MZCC Pawlpi RM300\n11. Tauleng Khua Kipawlna RM150\n12. Haiciin Khua Kipawlna RM100\n13. Suangpi – Tedim Khua Kipawlna RM200\n14. Zomi Innkuan-Rawang Pawlpi RM300\n15. ZCF-Hatamas Pawlpi RM200\n16. PWC Pawlpi RM200\n17. Harvest Pawlpi RM200\n18. Pangzang Khua Kipawlna RM100\n19. Taaklam Khua Kipawlna RM100\n20. Singzung Khua Kipawlna RM200\n21. ZCCM pawlpi RM300\n22. Suanghoih Khua Kipawlna RM100\n23. Saizang Khua Kipawlna RM200\n24. Phaileng Khua Kipawlna RM200\n25. Zomi Manchester United Fan RM200\n26. Mualpi Innkuan Malaysia RM200\n27. Zampi Khua Kipawlna RM100\n28. En Sum Piang (Mauvom) RM50\n29. Tuimang Khua Kipawlna RM200\n30. Buanli Khua Kipawlna RM200\n31. Lailo Khua Kipawlna RM300\n33. Zion Christian Church -Songgailong RM150\n34. Heilei Khua Kipawlna RM200\n35. Ngalzang Khua Kipawlna RM200\n36. Mualzang Khua Kipawlna RM100\n37. Zonuamzang Khua Kipawlna RM100\n38. Ngente Khua Kipawlna RM100\n39. Tuisau Khua Kipawlna RM200\n40. Pyidawtha Innkuan Malaysia RM200\n41. ZSFI Kipawlna RM200\n42. Old Darkhai Khua Kipawlna RM150\n43. KL EBC Pawlpi RM200\n44. Cingpikot -Keizang Khua Kipawlna RM100\n45. Lingthuk Khua Kipawlna RM100\n46. Praise Adonai Pawlpi RM100\n47.New Darkhai Khua Kipawlna RM100\n48. Tuimui Khua Kipawlna RM200\n49. ZAC Pawlpi RM300\n50. Laaitui Khua Kipawlna RM200\n51. ZCF-Canaan Pawlpi RM300\n52. IZCC Pawlpi RM300\n53. Ko Moe & Family RM700\n54. Kaino (New Eden Service Co.Ltd) RM1500\n55. Do Pau (Pyidawtha ansai) RM500\n56. Zion UPC RM150\n57. Lailui Khua Kipawlna RM200\n58. Anlangh Khua Kipawlna RM200\n59. Kansau Khua Kipawlna RM100\n60. Valvum Khua Kipawlna RM200\n61. Suangzang Khua Kipawlna RM200\n2020 ZSM LAIBU KINGAH TA HI:Malaysia zomi Genvai Kipawlna (ZSM) 2020 ading ki lutthei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipihte a panpih, adah-akap hun ah a khitui anul sak na hi gige hi. ZSM member na lut na in nang ading apia na hikei a, panpihna akisamte a panpihna hizaw hi. A kisam khat I panpihna in Pasian deihna zong ahi hi.\nZSM ADING PANPIHNA HONG PIA TE\n1. MBF Pawlpi RM300\n2. Taaklam Khua Kipawlna RM200\n3. ZEM Pawlpi RM1500\n4. Phunom Khua Kipawlna RM-200\n5. Phaiza Innkuan – Malaysia RM-200\n6. ZCF-Kajang Pawlpi RM-200\n7. Agape Puchong Pawlpi RM-300\n8. Ngalbual Khua Kipawlna RM200\n9. Haupi Khua Kipawlna RM200\n10. MZCC Pawlpi RM500\n11. ZCF-Bethany Pawlpi RM200\n12. Suangpi -Tedim Khua Kipawlna RM200\n13. Zomi Innkuan- Rawang Pawlpi RM300\n14. Cingpikot-Keizang Khua Kipawlna RM200\n15. Singzung Khua Kipawlna RM200\n17. Mualpi Innkuan Malaysia RM200\n18. Buanli Khua Kipawlna RM200\n19. Tuithang Khua Kipawlna RM200\n20. Zion Christian Church -Songailong RM150\n21. Zonuamzang Khua Kipawlna RM200\n22. Praise Adonai ZCF Pawlpi RM200\n23. Mualnuam Khua Kipawlna RM200\n24. Vangteh Khua Kipawlna RM200\nPILVANG TAK IN OM SAWM NI : Tuhun laitakin kimat kihen hong tam mahmah a, Malaysia kumpite in agam sungah phalnalo tawh om mi tampitak siangsak nuam a hih manin kimat kihenna hong tamto semsem ding hi ci gen khia khin uh hi. Mun tampi ah Oparasi lut kawikawi ahih manin I om na ciat ah kidawmtak, pilvangtak in om ding hanciam ni. A thukin lua mahmah ahih kei leh vakvak kei zaw ni. A diak diakin Immigration te leh CID te uniform silh loin vakvak uh a, tua tungtawnin pawl khat in sum zon nain hong nei uh hi. I vaksuk vaktohna ah kiim leh pam zong hoihtakin I et theih ding hong thupi hi.\nZATO LAM TAWH KISAI : Zato lam tawh kisai-in vai khat peuh na neih leh ZAM zum ah hong ko in. Contact :Sia Mungpi 018 3122 957\n1. Niang Seuh (Tedim) Sungai Buloh zato ah\n2. Mung Suan Khai (Tonzang) Selayang zato ah\n3. Gin Deih Lian (Phaiza) ACTS ah kibuaipih\n4. Thang Suan (Vangteh) ACTS ah kibuaipih\n5. Gin Suan Mung (Pangmual) IPR ah kibuaipih\n1. Thang Lian Mung (Phunom) Balai Sea Park ah kibuaipih\n2. Nang Lam Sang (Phunom) Balai Seapark ah kibuai pih\n3. Gin Deih Sang (Suangsang) Balai Mutiara Damansara ah kibuai pih\n4. Sut Lam Khai (Darkhai) Balai Mutiara Damansara ah kibuai pih\n5. Cing Deih Thang (Bukphil) Balai Mutiara Damansara ah kibuai pih\n6. Zam Ngaih Sang (Ngalbual) PJ Mahkahmah ah kibuai pih laitak\nKIMAT KIHEN NA TUAK LEH : Zomite kimat kihen na tuak zenzen uh leh hih phone no. te ah na hopih pah in. Nang a dingin atawn tungin kiging sa in om den uh hi.\n1. Dal Lam Cin (Pangsak) RM100 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi bangin I pankhopnate hangin tuni dong a kalsuanzo I hihi. Topa’n Zomite adingin mapang zo semsem dingin thupha hong pia tahen.\nPrevious: Video khat kizaih manhding Kawlgam sumteng tulsawmguk val tawh a kicial Jackie Chan\nNext: Khangthakte khansuahna leh Huaina/Dalna\nLungkimna thusim ~ Rev. Let Khaw Suan


url: =Thuthaq - Tungg Thang' Website\nKum 40 cin Suahni & Ordination Lungdamkohna\nSia Mang suahni 27 May 2012 (Pentecost Nipini) Mooler Hall, MIT ah nitak nai 3:30 in kibawl hi. Tua lai ah mi 70 vaal bang hong pai thei in, Message pen Prof. Dr. Anna May Say Pa (Principal Emeritus of MIT) in pia hi. Deihsak thungetna Prof. Revd Dr. Mg Mg Yin; Thapiakna- Revd Dr. Saw Paw Lu, Thupha Piakna- Prof. Revd Dr. S. Ngun Ling (President, MIT) cih bangin hong makaih uh hi.\nHihni in, thungetnate, hanthotnate leh Late khempeuh thangah huai thei mahmah hi. A pai mimal kim in thangah in nuamsa thei uh hi.\nStephen Vocal Band te'n phatna la dawng 2 tawh tha hong pia a, Revd Lianpi in zong Lungdam Suahni cih la tawh tha hong pia hi.\nA tawpna ah Prof. Dr. C. Thang Za Tuan in annek thungetna ah Sia Mang kum 120 dong anuntak ding hong ngen teutau hi.\n2009 kum a TBA in Ordination a piak ding pen Philippines ah a zin tawh kituak ahih manin lemlo hi. 2010 ciangin zong USA ah zin leuleu ahih manin kipelh toto hi.\nTu in 2012 kum TBC Board of Manangement Meeting Saizang khua ah March kha 23-25 in kibawl a, tua lai ah March 25 ni-in Tuiphum Sia (Siampi za) kipia ta hi. Tu-in zong kum 40 a cingta ahihi. Pasian nasepna ah a kihel zawh kum 12 a cing ding ahihi. Hih pen Pasian gelsak a hun hoih pen khat ahihi.\nZomi Namni TBC-Y ah\nTedim Baptist Church-Yangon in 2012 kum Zomi Namni pen February 19 ni in biakinn ah bawl uh hi. Tua lai ah Zomi makaite ahi Pu Kham Suan Mung te pahtawina nei in, thu gensak uh hi.\nTua ni in Tedim Association pan leh mun tuamtuam panin hong kipai a, Siamsin sangnaupangte in Zolam lahna nei uhhi. Lengtong Pauno in zong la khat sa hi. Associate Pastor Rev. Cin Sian Pau in hanthotna nei hi.\nHun man ciangin mipi niangtui leh moh tawh kivaak hi.\nDeclaration of Tedimlaay\n2002 kum a, a pat Zolai Research leh Analysis a bawlna tungtawn in tu-in kum 10 a cin hun-in Tedimlaay pat khiatna TAANGKONA (DECLARATION) 2012 January ni 1 (KUMTHAK) ni in Internet online pan in VANPI/VANNUAI in a theih pih nadingin bawl khin ta hi. Ama muhna ah Zolai pen Communication Level hi ci hi. Tua manin Literature Level a tung zo dingin Tedimlaay a pankhia ahihi. Tukum bei lam ciang TEDIMLAAY a laibu in kingah ta ding hi. Ama ngaihsutna ah Zolai pen Cope topa' patsa dan mah a koih dingin hoihsa hi. Zolai pen Chinlai (Common Chin) hi ci-in ciamteh hi.\nUS ah Admission Ngah\n2011 kum August in Pasian lamlahna tawh University of Kansas, USA ah Higher Education Administration course MSE (Master of Science in Education) kah theihna ding sanna ngah hi. Tu laitak in Scholarship a siauh laitak hi in 2012 August kha cianga kipat ding ahihi.\nTua banah Pasian lam honsakna mah tawh October 2011 in England gam (UK), University of London, Institute of Education in MSc (Policy Analysis and Evaluation) kah nading Conditional Offer piata hi. 2012 October khateh a kihong ding ahihi. Tua hi in Scholarship a ngah masak nana ah kah ding ahihi.\n2011 kum November kha a kipan in Zolus Journal in Editor khat leh Information, hawm khiatna cihte ah vaipuak nei ding in sehna nei hi.\nAkiphawk Khalo Tungg Thang\nAmah pen 2000 kum pek a kipan in MIT ah hunbit in a lut hi napi in "A kiphawk Khalote" lakah kihel den hi. Amah in ama adingin pen Life begins at Forty acih mah maan salai hi. Banghang hiam cihleh amah pen kum 40 pha nailo hi. Mi pawl khat pen kum 20/30 cih bangin a hun uh cing hi. Ahun cing nailo aci ahihi. Hih pen American psychologist Walter Pitkin 1932 kum a, a laibu gelh min a piak ahihi.\nTu in a damlohna pan hoih semsem ta in, a sawtlo in dam siang ta ding hi. Tua tawh kituak in further study a pai thei dingin Pasian in a gelsak ahihi.\nLeitunga Mahayana Temple Lianpen\n2010 July-August in Leadership Seminar Indonesia ah a pai sungin leitunga Mahayana Buddhistte Temple lianpi "Borobudur" zong va en kha hi. Tua pen Indonesia gamah Touristte lunglut mahmah khat ahihi.\nZCLS Book of the year - 2008\nZomi Christian Literature Society (ZCLS) pan in 2008 ai ding Book of the Year ci in zolai tawh akigelhte sungpan, ahoih pen athupi pen teelna April 2009 in nei uh a tua lai ah Siapi Khup Lian bawl Tedim- English Dictionary(Tongdot) in ngah hi. Letsong limci mahmah zong pia hi.\nUTS, Manila Hawhna\nSia Zam Len Maang in D.Min a lak ni March 28, 2009 in UTS ah va uap hi. Zomi, Kawlmite muan leh suan ahi Professor Rev. Dr. Dennis Shu Maung zong tawh nuamtak in thu kikum in va holim thei hi.\nTua lai ah Zomi Innkuante tawh zong nuam tak in kimu thei hi. St. Andrew Theological Seminary, Presbyterian Seminary cihte ah zong graduation va pai kawikawi hi. Manila Khuapi sung Cubao ah Sia Swang Dal kiangah zan khat hun nwam va zang hi.\nMIT aa BARS program ah hunbit nasem ahihna tawh kizui in amah pen BARS program a kipat khiat (2000) a kipan a semsuak ahihi. BARS program ah kum giat a sep khit ciangin Pasian in amah gamdanq pai nading lampi honsak hi. MIT pen Kawlgam pan a United board member ahihi. United board pen Christian saanq te ii Liberal Arts program ah a lunglut ahihi. Hih BARS program hangin MIT pen United board member a ngah ahihi. Tu a zinna pen Fellow program of United Board for Christian Higher Education in Asia ahihi. www.unitedboard.org\nAmah pen Silliman University, Dumaguete City, Philippines ah a pai dingin UB management board in seh hi. Silliman University ah January 7, 2009 pan April 29, 2009 donq om ding hi. Silliman University ah a om sungin tua university ii Liberal Arts program bulphuh in a kan ding ahihi. www.su.edu.ph\n2008 kum April kha in zong TCC, Tedim mah ah ZICC Workshop pai in Bible Study pia hi. Hih workshop pen ni 10 sung kibawl hi. 2007 April kha in Tedim Theological College (TCC) ah Zomi Institute for Contemporary Workshop. Tua lai ah Pasian nasem 30 val kah uhhi. Tua san ah Bible Study pia hi. Hih workshop pen nipi nih sung a kibawl ahihi. Hih pen Zomi Institute for Contemporary Christianity (ZICC) kici in Yangon a Tedim Christian College (TCC) leh Tedim a Tedim Theological College kipawl khawm a 2006 April kha a kiphuan khia ahihi. Hih lai ah treasurer sem hi.


url: =Leitung i a kitangsap pen mihing ~ Pastor Kap Lian Thang :: ZOMI DAILY\nposted on 2 July 2018 at 5:02 pm Lomkholna: Biakna, Zomi\nKhat vei ka khualzinna u’ah, ka motorcycle a pei sia in ka tunna dinguh khua tungzo lo-in khua khat ah tam ungh. Ka zin te’un tanu tapa 6 nei uh hi. A u pen pa’ un a nau te na a sawl hangin a nau ten awlmawh het lo uh hi. Ka lungsim in a u pa uh heh in kiu kha thei in teh ka cih leh ka theihtheih ciangin a u pa u’n na a hah sawl ngam lo zaw na hi zaw hi. Amah pen u pen ahih hangin guih theih kham theih zu le za a suk theih ban-ah numei gina lo te kiangah hawh zelzel thei e maw. A tua tengtawh a nau te tungah hu le vang a neizo nawn pha lo na hi.\nHi bang a gamtat hoihlohna pen thu-um mite’ hu le vang kiamsak, a muhthadah huai lua himawk ai ve maw ka cih leh na hihet lo, thu-um lo mite’n zong zadah mahmah uh hi. Arsenal club bawhlung siam minthang Ashley Cole in za a tep sim leh ₤ 20,000.00 liau sak uh hi. England leh Chelsea captain John Tarry zong a lawmpa Wayne Britch i a zi mawhpih kha ahih manin Chelsea captain pan a khawlsak loh uh hangin England captain pan hemkhia uh hi.\nManchester club leh England captain bawhlung siam minthang Wayne Rooney zong a zi nausuah sungin nungak dang khat tawh gamtat a khialh leh a zi tawh a kikhen loh uh hangin a bawhlung siamna leh hatna kiam in Everton ah zuak uh hi. Tutung World cup ah zong helzo nawn lo in a minthanna man suah hi.\nGamtat hoihna lo tawh vantung leh leitung thu ah lungnuam in kikalsuan thei lo hi. Gamtat hoihna leh pianthakna pen a kikhen theilo nupa tawh kibang hi cileng khial lo ding hi. A kiza mun mahmah thu khat om in, tua thu in: “Siapa pen hoih mahmah napi sianu pen piangthak het kei” cih thu hi. Kei zong ka zaaklohna ah mi’n hi dan mahin kigen kha in um ing.\nA taktakin cileng siapa a hoih loh manin sia nu a piangthak lo hi zaw hi. Siapa hoih leh sianu zong a pianthak loh phamawh ding hi. Khanglui te’ thu bulphuh in a let uh “Sakhi a pi san a no san, Aisa a pi siikpai a no siikpai” cih a paisuak hi zaw hi. Hu le vang nei zo lo, mi’n zahtak lo, mi’n hong it kei, hong ngai kei uh i cih leh i kisap na khat om hi zaw hi.\nLeitungah mi tampi a om hangin leitung i a ki tangsap pen mihing in: a kizuak thei lo, a ki leithei lo mi, a dik a maan in a gamta mi, tavuan a neih lam telsiamna lungsim a nei mi, omdan hoih tawh a nungta mi, khensatna man a bawl thei mi, panmun hanga a manin na a sem mi a hilo, thuman a nuntakpih manin na pha a sem mi ki taangsam hi. Thu a man in sepna ah ling sut ding lau om lo hi.\nEi le ei mawhsak ding zong om lo hi. Ei le ei mawhsa in lungsim kisuanna a om loh ban-ah thumuhna leh pilna hong khangsak zaw lai hi. Hi thu te nuntak pih leng mi’n hong it pah loh hang hunkhat ciangin hong zahtak in, hong it, hong ngai ding uh hi. Hi bangin khatlawhna leh kipuah phatna hong piangin kilemna leh ki pumkhatna om ding hi. By Pastor Kap Lian Thang\n1. Ellen G. White, Education (Mountain View, CA: Pacific Press Publishing Association, 1902), 57\n2. Ellen G. White, An Appeal to the Youth (Newport, N.H., October 4, 1859)\nPrevious: Cingno kiang a laikhak (1) ~ Tg. Kham Khual\nNext: Malaysia, Kepong ah kum 4 bek aphapan atunu 59 vei adawtgawppa sihdaan kipiading


url: =Standard Zolai Format - Zomi Adventist Innkuan\nZolai pen Latin phonetic siksanin kibawl a hihi. Tuhunciang khangthakte in English phonetic siksanin laisinzaw uhhi. Tua ahihmanin Latin phonetic siksanin a kigelh Zolai a sim uhciang Zopau awsuahin suak nawnlo hi. Tua panin Zopau awsuah ngah nading English phonetic siksan aa hong kigelh leh Zolai malgawmzia pen khat le khat hong kibanglosemsem kha ding hi.\nTua ahihmanin Standard Zolai Format khat kiciantakin a om zawh ding kisam pha mahmah hi. A om zawhkei zenzen leh mailam ah Zolai malgawmzia hong buaihuai mahmah ding hi. Banghanghiam cih leh tu bekin zongh, India lam Zomi le Myanmar lam Zomite ii laimal gawmzia kibang zo nawnlo khin ta hi. US, UK, Canada, Australia cih bang dan English a kilim zatna gam aa khangthak Zomite ii laimal gawmzia leh Myanmar gam lam aa khangthak Zomite ii laimal gawmzia zongh damdamin hong kidansemsem khak ding hoihlo hi. Tua baanah, English phonetic lah a zanglo, Latin phonetic zongh a zanglo gam tuamtuam aa tung Zomi khangthakte ii Zolai gelhzia zongh a tuampi khat hong suak kha thei lai ding hi. Tua ahihmanin minambup in laimal gawmzia gelhziate a luanzia khat a kibatkim theih nadingin Zolai ah zongh Standard Format kician khat a om ding thupi mahmah hi.\nTua bek thamlo, Zomi khangthakte aa kipan namdangte in Zolai a sin nop uh leh sinzia olin, sinna a nuam ding, kiciantak aa lak theih, hilh theih dingin Standard Format khat Zolai in a neih zawh ding kisam mahmah hi.\nAgelh: Lian Than Tuang\nBSc (Hons) Computer Networks from Salford University, Manchester MSc Internet Computing and Network Security from Loughborough University (UK top 10 university)\nSee also Sabbath Vs Sunday: Dotna le Dawnna 2\nLaigelhpa in laibu bu nih gelh khin a, tua te in Zolai Khanggui (2013) le Lai Siangtho: A Thu Zui-in Khenna(2017) cihte ahi hi. Lai Siangtho: A Thu Zui-in Khenna pen Malaysia ah a bu pan zaw leh a tangzang zaw dingin kibawl kik a, bu khat Rm 70 tawh kingah thei hi. A deih te in Comment ah hong dawp un.\nTags: Downloads, E-Books, LT Tuang\nPrev post Hihte Lakpan Aneupen\nNext post Agriculture Campaign


url: =Kumpi Nihnate 23 | Siantongluan\nKumpi Nihnate 23\nTua ciangin kumpipa in Judah leh Jerusalem upate khempeuh samsak a, ama kiangah hong kikhawm uh hi.\nTua ciangin Topa biakinn-ah kumpipa paito a, amah tawh Judah mi khempeuh, Jerusalem-a tengte khempeuh, siampite, kamsangte, leh mi khempeuh a neu a lian tawh pai uh hi. Tua ciangin amah in amaute zakin Topa biakinn sungah a kimu thuciamna laibu sunga thute khempeuh a sim hi.\nTua ciangin khuampi gei-ah kumpipa dingin hih laibu sunga a kigelh thuciamna kammalte khempeuh a sepna ding, Topa thu mangin a thupiaknate leh a thukhamte, a lungsim leh a ngaihsutna khempeuh tawh a zuihna ding, Topa mai-ah thuciamna khat a bawl hi. Tua ciangin mi khempeuh zong tua thuciamna-ah a kihel uh hi.\nTua ciangin kumpipa in siampi lianpenpa Hilkiah, leh a nihna siampi, leh kongcingte in Topa biakinn sung panin Baal leh Asherah nusian milim-a dingin a kibawl nazatte khempeuh, leh vantunga om nate khempeuh biakna dingin a kibawlte hong paikhiatpihna ding uh thu a pia hi. Amah in Jerusalem pualam Kidron leikang halna munah tuate halin a vute Bethel khua-ah a pua hi.\nTua ciangin amah in Judah khuapite leh Jerusalem kiima om mualtunga biaknate tungah paknamtui hal dingin Judah kumpite in a kipsaksa milim biate siampite a hawlkhia hi. Baal tung, ni tung, kha tung, aksi honpite tung, leh vantunga om nate khempeuh tungah paknamtui a halte zong a hawlkhia hi.\nTua ciangin amah in Topa biakinn panin Jerusalem pualam, Kidron lui-ah Asherah nusian milim paikhiatpihin hal a, tua ciangin amah in satvui-in mi nautangte han tungah a vuite lawn hi.\nTua ciangin amah in numeite in Asherah milim-a dingin a kizang puante a gatna mun Topa biakinn sunga om a paktat pawlte innte a phelkhia hi.\nTua ciangin amah in Judah khuapite panin siampite khempeuh paikhiatpih a, Geba panin Beersheba ciangdong, siampite in paknamtui a halna mualtunga biaknate a susia hi. Tua ciangin amah in khuapi kulhkongpi veilam, khuapi ukpa Joshua kongpi lutna-ah a om dawibiakna munte a phelkhia hi.\nTua lai-a sem siampite ahih leh Jerusalem-a Topa biakna tau-ah hong paito theilo uh a, ahi zongin amau sanggamte lakah silngo sawhloh anlum ne thei uh hi.\nTua ciangin kuamah in Molek pasian tungah a tanu ahi a, a tapa ahi zongin biakna-in a hal theih nawnlohna dingin Hinnom Kuam sunga om Tofeth kici milim biakna mun a susia hi.\nTua ciangin amah in a kimnai-a om, innsung ulian Nathanmelek inn gei, Topa biakinn sung lutna munah, Judah kumpite in ni tungah a ap uh a sakolte hemkhia hi. Tua ciangin amah in ni sakol leengte mei tawh a hal hi.\nTua ciangin Judah kumpite in a bawlsa, Ahaz inndei tungnung khumzanga a om biakna taute, leh Topa biakinn tual nihte sungah Manasseh in a bawlsa biakna taute, amah in phelin satnen a, tua a vuite Kidron lui-ah a paii hi.\nTua ciangin Kumpi Solomon in Sidon mite kihhuaina Ashtoreth pasian-a ding, leh Moab-te kihhuaina Khemosh pasian-a ding, leh Ammon mite kihhuaina Milkom pasian-a dingin a lam, Jerusalem nisuahna lam, Oliv Mual leitaw lama om mualtunga biaknate kumpipa in a susia hi.\nTua ciangin amah in a biakna songte satkhamin, Asherah milimte phuk a, mihing guh tawh a dim tua munte a vuk hi.\nTua thamloin Israel-te a khialsak Nebat tapa Jeroboam in Bethel-ah a phuhsa mualtunga biakna, tua biakna mun a biakna tau tawh, amah in phelin a suangte sukham a, tuate a satvui hi. Amah in Asherah milim zong a hal hi.\nTua ciangin Josiah kihei-in khuadak a, mualtunga om hante a mu hi. Amah in mi sawlin hante sung panin a guhte lasak a, hih thute a genkhol Pasian mipa in a gen Topa thugen tawh kizui-in biakna tau tungah tuate halin a susia hi.\nTua ciangin amah in, "Hua galkhata ka muh phawkna mual bang ahi hiam?" a ci hi. Tua ciangin khuapisung mite in ama kiangah, "Judah panin hong pai-in Bethel-a biakna tau tungah na bawl hih thute a genkhol Pasian mipa han ahi hi," ci-in a gen uh hi.\nTua ciangin amah in, "Amah tuaci omsak un; kuamah in ama guhte khin kei un," a ci hi. Tua ahih ciangin amaute in Samaria panin hong paikhia kamsangte guhte leh ama guhte tuaci omsak uh hi.\nTua ciangin Israel kumpite in a bawlsa, Topa a hehsakna uh, Samaria khuapite sunga om mualtunga biakna munte khempeuh zong Josiah in a lakhia hi. Bethel-a a hihsa khempeuh mah bangin tuate tungah a hih hi.\nTua ciangin amah in tua lai-a a om, mualtunga biakna siampite khempeuh, biakna taute tungah that a, tuate tungah mihing guh a hal hi. Tua ciangin Jerusalem-ah amah a ciahkik hi.\nTua ciangin kumpipa in mi khempeuh thu pia a, "Hih thuciamna laibu sungah a kigelh mah bangin Topa na Pasian uh pahtawina-in Paisan Pawi bawl un," a ci hi.\nBang hang hiam cih leh Israel-te thu a khen thukhente huna kipan hita leh, Israel kumpite ahih kei leh Judah kumpite hun sung khempeuh tua bang Paisan Pawi kibawl ngeilo hi.\nAhih hangin Kumpi Josiah uk kum sawmlegiatna kumin Jerusalem-ah Topa}-a dingin Paisan Pawi kibawl hi.\nTua thamloin Topa biakinn sungah siampi Hilkiah in a muh laibu sungah a kigelh thukham kammalte amah in a kipsak theihna dingin Judah gamsung leh Jerusalem-a om vankahte, aisante, innsung pasian-te, milimte, leh a kihhuai nate khempeuh Josiah in a hemkhia hi.\nAma hun ma-in, amah tawh a kibang, Moses thukham tawh kizui-in a lungsim khempeuh, a nuntakna khempeuh, leh a thahatna khempeuh tawh Topa lamah a kihei kumpi omlo a, ama nungah zong amah tawh a kibang khat zong hong khang nawnlo hi.\nManasseh in amah a phinnate khempeuh hangin Judah tungah ama hehna, a lauhuai hih hehna lian panin Topa kihei nailo hi.\nTopa in, "Israel ka khinkhiat bangin ka muhna panin Judah zong ka khinkhia ding a, keimah in ka teelsa khuapi Jerusalem, leh ka min om ding hi, ka cihna biakinn ka paiikhia ding hi," a ci hi.\nTu-in Josiah gamtatna a omlaite, leh a hih khempeuh, Judah Kumpite Khang Tangthu Laibu sungah kigelh hi.\nAma hun sungin Assiria kumpipa a huh dingin Eufratis gunah Egypt kumpipa Faro Neko kuanto hi. Amah a khaktan dingin Kumpi Josiah zong a kuan hi. Faro Neko in Josiah a muh ciangin Megiddo-ah a that hi.\nTua ciangin ama nasemte in Megiddo panin a sisa-in leeng khat sungah amah pua-in Jerusalem-ah ciahpih uh a, a hanah amah a vui uh hi. Tua ciangin tua gam mite in Josiah tapa Jehoahaz la-in sathau nilh uh a, a pa tangin kumpi-in a koih uh hi.\nJehoahaz in uk ding a kipatin kum sawmnihlethum pha a, amah in Jerusalem-ah kha thum sung uk hi. Ama nu min Hamutal hi a, Libnah khua mi Jeremiah tanu ahi hi.\nA pu a pate gamtatnasa khempeuh bangin Topa muhna-ah amah a sia gamta hi.\nTua ciangin amah in Jerusalem a uk theihlohna dingin Faro Neko in Hamath gamsung Riblah khua-ah amah kol bulh a, Judah mite tung panin ngun talen za khat leh kham talen khat siah a kai hi.\nTua ciangin Faro Neko in a pa Josiah tangin Josiah tapa Eliakim kumpi-in koih a, ama min Jehoiakim ci-in a khelsak hi. Ahih hangin amah in Jehoahaz paikhiatpih hi; amah Egypt tung a, tua lai-ah a si hi.\nTua ciangin Jehoiakim in a ngun leh a kham Faro tungah pia a, ahih hangin Faro thupiakna bangin tua sum a piak dingin a gamsung mite tung pan amah in siah a dong hi. Faro Neko tungah a piak dingin, amah in mi khempeuh tung panin a neihsa uh tawh kizui-in a gamsung mite ngun leh kham a dok hi.\nJehoiakim in uk ding a kipatin kum sawmnihlenga pha a, amah in Jerusalem-ah kum sawmlekhat sung uk hi. Ama nu min Zebidah hi a, Rumah khuami Pedaiah tanu ahi hi.


url: =Yangon Ah Kumpi Kudam Puaktham Mihing 17 Thi « Nikonghong\nHome » Kawl Ngam » Yangon Ah Kumpi Kudam Puaktham Mihing 17 Thi\nYangon ah December 29, 2011 ni zing nai 4:32 pawl in, kumpi neisa kudam khat pan a puakthamna pan mei kuang kipan aa, kiim le paam veang sung teng mei kuang kizel ngawp ci in AP news te in son hi. A tawm bel mihing 17 thi aa, 108 bang liam ci hi.\nAP news pan thukan Khin Maung Win ii son bang hi le, a thi 17 sung pan 6 sia meithatte (firefighter) ci in kiza hi. Home Ministry pan tavun nei khat ii son bang hi le, hi dongtawkna huvau in kumpi kudam 16, Buddhist saang khat le Mingalar Taung Nyunt sung inn 76 kangtum ci hi.\nYangon General Hospital pan nurse khat ii son bang hi le, a liam mihing 108 hong kipuak ci hi. Tuak paam ah a teang Maung Win (kum 45) ii son bang hi le, meikuang pan hong peak, a leang na nenengte in mihingte liamsak ci hi.\nMeithatte in a thi a om lai tha le ci in zon saan lai hi. Banghang tatak puaktham ci sia kitel thiang tatak ngawl lai ahihang, Home Ministryte ii son bang hi le, kumpi kudam sung a kiseng chemicalte hang hi tu ci hi. Tua kudamte sung ah Ammonia le Potassium Nitrate kiseng hi tuak hi.\nBy thawngno in Kawl Ngam on December 29, 2011 .\n← Pu Vum Son La\t2010 Census Pan Heaknop Huai Thu Pawl Khat →


url: =A 2 veina Zosuan Tuailai Khawmpi hong nai semsemta ~ Hau Za Cin :: ZOMI DAILY\nposted on 14 April 2015 at 10:49 am Lomkholna: Hauzacin, News, Zomi\nA 2 veina Zosuan Tuailai Khawmpi hong nai semsemta\nZomi khangno khempeuh adingin a angtanhuai hun nuam leh lungdam huai hong tung ding hita a, Zomi khempeuh adingin i tangthu ding khat hong kibehlap ding ahi hi. Khangno hih laitak hih bang hun nuam leh hun manpha tamveipi hong kiheikhia lo thei ahih manin a kihel ding khempeuh hampha kasa hi. Kei adingin ka khangno laiin hih bang hun nuam mu khalo ka hih manin hih bang hunpha a tuak khate hampha kasa a, ka eng a, a mailam ding uh limci kasa hi.\nBang hangin angtanhuai ci ka hiam cih leh i khangno hun sung sauvei hetlo a, i paal lai hun sauvei lo hi. Mikang paunak khat in, “When life is known half is gone” na ci hi. “Nuntakna bang hiam cih i theih ciangin a lang kizang khin thamta hi,” cihnopna hi. I nuntakna i theih tel taktak ciang i hun saupi kizangkhin a, laphuakpa laphuah bangin “lakik thei leng maw” cih ding tampi kimu zangzang hi. Tua ahih manin i paallai am in zangsiam ni. Na khangno hun, na pallai hun na kisikloh nadingin ZTK2 bek hilo hih bang hunpi te ah kihel zel ding a thupi ahi hi. Tua ahih manin hih bang hun pha sungah a kidiah kha mimal kim adingin a angtanhuai hunpha hi a ci ka hi hi. Nakpi takin lungdam huai a, nakpi takin am huai hi. Bang hang hiam cih leh Zomi khangno khua tuamtuam pan hih zaha tam kituahkhopna, kimuhkhopna ah khua tuamtuam pan ciamnuih leh thupiangte kiza tuah, kithei tuah ding ahih manin sangkah a pilna tuamtuam laibu sung pan, siate tung pan, kim leh pam pan a kingah, a kizak mah bang ding ahih manin a meet tampi om zaw lai hi.\nKhoppi lah hong nai semsem, lungdamna lah tam semsem. Singapore ah Zomi 400 kim ki om dingin kituat hi. A om khempeuh in kihanciam in, sum leh pai, tha leh ngal, hun leh ngaihsutna tampi kibei hi. Thungetna tawh kipangin, hun manpha tampi eima na’ zong sem manlo in ZTK2 adingin kibei hi. A gimte gim mahmah a, anne manlo, ihmut cim manlo in a khuak uh zong hoihtak tawldam manlo phial ding hi. A zi a ta uh nusia in, a innkuan hun zat ding uh taisan in Zomi leh Zogam a khualna un tua a hun manphate piakhia uh hi.\nPan theihna lam tek ah kipang in pawlkhat thungetna tawh pang uh a, nisim in ZTK2 adingin thungen uh hi. A gim a tawlte nek ding an huansak, tui dawn ding pia cih bangin zong a hanciam om a, septheihna peuh ah kuamah kilomthawsak om hetlo hi. A thatang, a hun uh a piak bek uh hunsa lo in a neihsa uh sum leh pai piakhia in kihel vanvan uh hi. A neihval uh hi hetlo hi. A nei penpente zong hi hetlo hi. A sum tam thalawh cih bang zong hituanlo hi. Gam leh nam adingin a pang, a sem uh hilel hi. Tuni ciangciang ah Singapore pan ZTK2 adingin a piasa mimal min 88 bang phata hi ciin kiza hi. Mihing 100 zong a phalo in Lai Siangtho sunga meigongnu sumpi khiat bangin eima lungsim kizawh dan tek a ki khiat ciangin Zogam ah Zomi khangno a kihel zahzah adingin thu manpha leh limci kikupkhopna hun, tukhawm a holimna hun a kineithei ding suak a, nakpi takin lungdam huai hi ciin ka ciamteh hi.\nSingapore ah om Zomi teng bek in Zomi leh Zogam a vei, a khual hi zenzenlo hi. Zomi khangnote mailam ding a deihsak leh tha a pia nuam gam tampi ah Topa in hong puak kawikawi hi. USA pan, Australia pan, Japan pan, New Zealand pan, Malaysia pan, Kawlgam pan, Norway pan, cih bangin sum hong kikhak vanvan hi. Hong khak khin zong om a, hong khak lai ding zong lampi tungah a banglai zong om hi. Hih banga sum leh pai hong khak vanvante in a neihval uh hong khak hi tuan peuhmah in ka um kei hi. A itna uh lungtang pan a phal taka hong piakkhiat uh hong khak uh hidingin ka um hi.\n1. Mimal in niangtui hong vak ding uh: Khoppi sim khempeuh in gilkial in a om loh na ding un ciin Itna Banzal leh Pa Do Kap Pau te in a tuam vilvel in mipi niangtui dawnna ding hong pia khia uh hi. Niangtui leh moh limci tak a ding hong piakhia amaute i biak Pasian in a piakkhiatna uh sanga a zah tampi in thupha tawh na phungvuh kikta hen. Mimal in amau ip sung sawk ngiatngiat a hih banga hong khak veuveute ZTK2 makaite in thupisa in Zomi bup in zong thupi sa dingin ka lamen uh hi. Zomi hih hong angtangsak vanvan uh.\n2. Japan om Zomi te in Niangtui hong vak ding uh: Tua mah bangin Japan a om Zomi te in zong amau mimal a sum kidong khawm in Niangtui khatvei hawpna ding ciin Ks. 200,000 direct in Tedim ah na khak nung ci uh a, nakpi takin kilungdam hi. Japan pen, kei zong ka paina sa hi a, a nuntakna uh ka theih pawlkhat om hi. Sum leh pai neihval, lamval hi hetlo ding cih ka tel sitset hi. Itna pan hong luangkhia deihsakna kipia hi cih ka tel hi, keima mimal in zong. Tua ahih manin Zomi khempeuh in Japan a om Zomi te lungsim pen a khangto gama omte lungsim nei uh hi cih hong telsak kasa a zahtak piaktak namte hi ciin ka ciamteh hi. Japan a om Zomite in a kumsim “Khuado Sakholh” a neih uh zong etteh huai mahmah hi. Amau pen Ngaih Anglai gam pan ahih uh mah bangin Ngaih Banzal hong suan uh hi ciin zong kiciamtehsak theih hi.\n3. Sun ann ding aksa taangcim hong huan ding uh: Zomi khangnote thu leh la kikum a sun thapai tu ding cih a ngaihsut uh ciangin amau nupa ipsung sawk in Pa Kai Lian Khup leh a zi Siamah Nuam Khan Dim in sun ann aksa taangciim hong vak ding uh hi. Pa Khup pen Zomi te ulian masa Colonel Pu Khen Za Mung upa tapa hi a, milian masa innkuan pan khangkhia cih mah mipite khualna leh deihsakna, itna lian mahmah hi cih kimu hi.\n4. Sial tawh mipi hong vak ding uh: Tua bek hilo, Pa Pau Khan Khup te innkuan in khoppi sim khempeuh mipi ankuang hong umpih nuam ung ciin Zomi te in gan khempeuh lak pan gan thupi leh min nei a i koih uh Sial hong gawh ding uh ci hi. Zomi leh Zogam hong itna uh kam tawh gengen loh in zong a piakkhiatna uh pan kilang khin hi ciin ka ciamteh a, ka lungdamna ka gensiam kei hi. Zosuan Tuailai Khawmpi 2015 a sim ding khempeuh hampha kasa a, a piakhia innkuante lah ngaihsun siam kasa hi. Topa Pasian in a piakkhiatna uh sanga a tamzaw a zah tampi in thupha tawh hong phungvuh kik ta hen.\nHihte khempeuh ka ngaihsut ciangin laphuakpa in:\nIt lehang a mel a hoih, mudah leng a mel a sia\nPhal lehang piak ding om a, phal kei leng piak ding omlo\nPai nuam leng nai cik hi a, ut kei leng lah gamlapi\nKi itna in khum pen a, muhdahna a khat in kha\na cih hong phawksak hi.\nItna, deihsakna tawh phal taka piate khempeuh tungah kam tawh a kigen zolo lungsim tawnga lungdamna om hi cih hong ciaptehsak un. Na piakna, na gimna, na hun beina, na tha beina khempeuh a zah tampi in thupha tawh tung Pasian eite minam a hong bawlpa in hong phungvuh kikta hen.\nZomite Pasian tungah lungdam ka ko hi.\nPrevious: Kapteel Khuasaatna Tangthu ~ Thang Siangh\nNext: Kalaymyo Khuahun Pawlkhat:- (April 14, 2015)


url: =Tchoukball Federation thu tangkona :: ZOMI DAILY\nposted on 20 July 2014 at 9:33 am Lomkholna: News, Sport, Zomi\nHih kimawlna pen Kawlgam ah a thei tawm mahmah lai a, OM Sport Ministry, Myanmar pan Zomite a hilh kawikawi lai tak ahi hi. Kawlgam ah Pu Do Khan Khup (Chairman) in makaih hi. 2011 kum Vietnam ah 2nd SEA Tchoukball Championship ah Pu Mung Thawn Khai makaihna tawh Zomi khangno (numei team leh pasal team) va kihel uh a, 4th ngah uh hi. 2013 kum in zong Thailand ah va kimawl uh hi.\nHong tung ding August 22-24, 2014 sung Singapore khuapi: Pasir Ris Sports & Recreation Centre ah 3rd Asia Pacific Youth Tchoukball Championship tung ding hi. Hih kimawlna ah a kihel dingin Pu Do Khan Khup leh Pu Mung Thawn Khai makaihna tawh va pai dingin geelna nei uh hi. A kimawl dingin Kawlpi ZYA tawh kipawlin Zomite khangno kimawl siamte a sap uh ahi hi.\n1. Kimawl ding kum 18 nuaisiah: mi 11\n2. International Tchoukball Federation Referees: mi 2\n3. International Tchoukball Federation Coaches: mi 2\n4. International Tchoukball Federation Physio/Doctor: mi 2\nHih kimawlna hangin hih a tung a Zomi khangnote in maban limci mahmah a kinei suak ahih manin sem khawm le hang Kawlgam ah Zomi-te in makaih suak thei dingin lametna lianpi nei uh hi. 2015 SEA Games pen S’pore in innteekna la ding a, tua lai ah zong a kihel dingin Olympic Committee tawh a kikup lai tak uh ahi hi.\nTua ahih manin tutung Asia Pacific Youth Tchoukball championship ah kihel ding pen mailam thu saupi ngaihsutna ahih manin thupi mahmah hi.\nPang khawm ni:\nMai August 22-24 sung Singapore ah a kihel dingte pen amau leh amau lamsaap kisik ding ahih manun, a kuama ciat in a lamsaap a\nngah theihna dingun thungetna leh piakkhiatna tawh gam sung/pua ah a om Zomi khangnote khempeuh kong cial uh hi. Sum leh paai neih manin a kisawm hi lo zaw in Zomi khangnote khantohna ding geelna tawh a hanciam uh hi zaw hi.\nLam tuamtuam tawh Zomi cih a kidawk theihna ding lampi hong hon sak Topa a minthang den ta hen.\nA thu a kician zaw-in a thei nuamte in dot theih dingin:\nPu Mung Thawn Khai (Khai)\nPrevious: Tedim leh Tonzang Sangaing Region sungah ki lasak lelleng ~ Mungsen\nNext: Thuthak Tomkimcing 19 July 2014


url: =Haksat Hun Sungah Khazih Tawh - Zomi Adventist Innkuan\nZomi Sabbath School Lesson, 3rd Quarter 2022\n“Haksat Hun Sungah Khazih Tawh”\nA KIKHAILUM PIANGSAKPA\n“Pasian in Thu tawh na khempeuh piangsak a, Thu tawh lo in a kipiangsak khatbeek omlo hi” (John 1:3). “Na Khempeuh” a piangsak Zeisu hi a, Laisiangtho in “Zeisu a kap hi” (John 11:35) cihi. Piangsakpa kap tazen! Tua banah Zeisu pen “ki simmawh, kinial a; gimna leh natna thuak” (Isa. 53:3) cihi. Piangsakpa, dahna thuakpa, simmawh leh nial thuak maw? “Ka Pasian, Ka Pasian, banghangin hong nusia nahi hiam” (Mate 27:46) ci in kiko hi.\nKoi bangin tuate piangthei hiam? Zeisu, hong piangsakpa, hong tanpa, a kikhai Pasian, ki niamkhiatna tawh eima dinmun hong lasuk a, Rome mite’ singlamteh tungah khailupna thuakpa ahi hi. Eite hong piangsakpa Amah hangin “hingin i gamtang hi” (Sawl 17:28) eite kuamah in i thuakzawhloh thuakpa ahi hi. Eite in eimau dahna lungngaihna bekmah phukha hihang a: Amah in singlamteh tungah “eite” natna leh gimna teng thuak” (Isa. 53:4) hi. Vannuai ah a lamdang penpen thupiang zong hipah hi.\nTua thuteng siksan in, mailam khathum sungteng in, eite theihzawh lohthu tampitak, eite thuakna, Christiante’ thuakna leh Khazih tungah a kipiakna cihte i lungngai ding uhhi. Dotna khempeuh dawngkhin thei sam keini in, Pasian in itna hi” (1 John 4:8) a, bangpeuh piang taleh, Pasian mah muang tentan in, nasamahmah taleng, Ama’ hehpihna sungmah ah khangto ding hi hang.\nTu quarter sungteng, Pasian’ thu bangzah in umtaleng, lametbei, lehbawl thuak, thumaan lotak in suplawh cihte phukha veve ding hihang. Koibangin gualzo ding a, bang pilna peuh ki ngah lawh thei ding hiam?\nHitengah miteng i etciangin, amau phutkhak, thuak khak upna sittelna tepen singlamteh bulphuh mahin hongtung cih itheih kul hi. Zeisu Khazih Piangsakpa leh Tanpa’ thuaksiat zahin a thuak kuamah omnailo cih zong phawk tawntung ding hihang.\nI Pasian in a thuaksia Pasian ahi hi. Christian ahi beeklo Albert Camus nangawn in, singlamteh tungah Pasian’ thuakna teng thei kisa in: “Tua Golgotha nitakin Pasian in Ama’ dinmun nusia liangin, gimna dahna tawh sihna hong thuaksuk zawzen cihpen tangthu sungah thupi mah mah hi”—Albert Camus, The Rebel (New York: Vintage International, 1991), p. 33, cihi. EG White in zong “Pasian’ mai ah eite pen mawhna in a cimtakhuai mahmah hong suaksak cihpen, singlamteh in hong lakkhia hi”—Education, p. 263.\nI lesson sinnate pen, dawimangpa’ maiah Pasian in eite hong pumgup cip hi lo hi. Mawh baih mahmahna leitung mahah, lohtheihloh a thuakna te’tungtawn in nasepna hong huhding a deihna ahi hi. I kihilhnop penthu in, natna dahna supna cihte pen Pasian in hong nusiata cihna hi lo a; a puksa mihingte ihih manin thu-um mite nangawn zong thuak ding cihna hilel hi. Zeisu leh Ama’ hongpiak lametna tungtawn in, khiatna neilo ngiimna neilo teng khempeuh in khiatna leh ngiimna hongnei ta, eite’nngaihsun zokei phial mahleng zong, “Pasian a itte khempeuh adingin na khempeuh a hoihlam in piangsak” (Rom. 8:28) hi. Pasian, Amah a piangsakpa mah in nakhem peuh thuak ngiat a hihman in Amah i it hi.\nTu quarter bup pilna hongpia dingpa, Gavin Anthony pen Sri Lanka gam pan naupang Pasian nasepna pan hong khangto hi. England ah Pastor sem a, hih Lesson sinna teng a bawl laitak in Iceland conference president a sep laitak ahi hi.\n02 Hongtung Haksatnate\n03 Vasa’ Buk\n04 Khamsekpa’ Maitang Mu\n06 Tha Neihzah Tawh Kitom\n07 Suksiat Theihloh Lam-etna\n08 Muhtheihlohpa Mu\n09 Phatna Tawh Nungta\n10 Haksat Hunsungah Lungnem\n11 Haksat Hunsungah Ngak\n12 Buhtang Bangin Sihna\n13 Haksatna Sungah Khazih\nTags: Downloads, SSNet\nPrev post NUTE NI SPECIAL MESSAGE


url: =Malaysia, Bangsar vengsung inntung khatpan in tutphah kipaisuk in mikhat dengkhadek :: ZOMI DAILY\nposted on 19 January 2018 at 10:38 am Lomkholna: Malaysia, News, Sawltak, World\nMalaysia, Kuala Lumpur sungaom Jalan Bangsar vengsung Apartment tungpan in tutna “Steel Chair” khat ki paisuk a, anuai ah nasem in aom pasal khat dengkha dektak cih theStar pan kiza hi. Nungdiak mahmah inzong Kuala Lumpur, Pantai Dalam vengsung aom “low-cost flat” inntung panin tutna ki khiasuk in, anuai ah naupangno khat denglum hi.\nTuazawh asawt hetlo, ninih khitciangin Jalan Bangsar, Putra Ria Apartments tungpan in Steel Chair khat ki khiasuk in anuai ah nasemin aom pasalkhat dengkha dektak hi.\nTua anuai ah nasemin aompa pen amin Azmi kici a, amahpen kimawlna Futsal Court ahawhsiang in Ground Floor ah nasem in aom ahihi. Inntung panin Steel Chair khat aki khiasuk in alu nawkkha dektak cimawk hi.\nTua Steel Chair pen koipan aki khiatsuk cih kitheician lianlo a, ahi zongin Block 91 aom 10th Floor ahih keileh 12 Floor panin aki khiatsuk hiding in ki ummawh hi. Tua Putra Ria Apartments sungah akigawm in Building inngolpi Block 4 tak aom hi a, koipan cihpen kitheician lianlo hi.\nHih innsangpi “High-rise Flat” tepen hoihtak in akikep keileh sihtheihna thang akisiah “Death Traps” tawh kibang hi.\nPutra Ria Apartments nuaiah nasempa Azmi in agenna ah hihbangin inntung panin ninthem hongki khiatsukpen kei adingin alamdang leh thuthak hinawnlo hi.\nAbeisa inzong tuabangin innnuai ah nasem in ka omlaitak in inntungpan Shopping Trolleey, Bicycle, Napkin zatsa anin, Condom akizangsa cihte akipan naupangte tawdap ek kitunna Diaper cihte akipan hongki khiatsukden hi ci’n genkhia hi.\nHih Steel Chair hongki khiatsukma inzong asungah puansia leh ipsia honkhat akikoih Box golpikhat hongki khiatsuk in, kageilian ah hong tusuk cihi. Tuazawh asawtlo in atunglam panin a awngzeza khat kaza a, tuakhit ciangin Steel Chair khat kageilian ah hong kiasuk cihi.\nHih innsangpi high-rise flat tepen mizawng sumlut tawmte “lower-income demographic” te omna ahih manin ninpaihna hoihtak kibawllo hi. Tua ahih manin asungah ateengte’n inntung dawl 20th Floor pekpan in innnuai dongah kumsuk ciatciat in nin apaihding uh hamsa samahmah uhhi.\nMore: Singapore ah Myanmar innteeng khat inntungpan kiasuk dektak\nPawlkhat te’n atate uh hoihtak kemzolo in, tua naupangte akimawlna panin ninthem leh vanthem pawlkhat kiasukthei hi.\nTua hi a, hihbangin innsangpi high-rise flat ah aomkha te’n atungpan in ninthem leh vankia khatpeuh omthei ahih manin, kidop siamding thupi mahmah cih ihki zasaksawn hi. Sawltak #zomidaily\nPrevious: Lungkiat-natna ih veikha hiam?\nNext: Kawm tung aa Coffee ~ Peter Suumpi\nI hihna taktak hong lak kammal pawlkhat (azom)\nKhatvei ngaihsun kik in ~ Job Cinpi


url: =Election tawh kisai ngaihsutna pawlkhat gelh lehang ~ Pau Sian Lian :: ZOMI DAILY\nposted on 14 June 2020 at 7:04 pm Lomkholna: Article, Pausianlian, Politics\nParty tuamtuam hong omin mi muanhuai tampi in kuang lui nuam cih ka zakteh ka lungdam mahmah hi. A cidam, a muanhuai le a kingap tingteng party 2-3 bang hong kidem ziahziah ding pen minam ading kisam sa-in ka na lunggulh den hi. Gen phapha lehang mipi te in democracy i cih kankan na ahangpi khat lak-ah party tampi pan ei deih peuhpeuh party te teeltheihna hamphatna hi a, tua pen thupi mahmah hi.\nTua multi party democracy ah, adiakdiak in siamsin lai khangno-te in tuhun mah a kipanin gambup president, parliament speaker, constitutional tribunal lamte le CM dinmun te sawm, ngim ngam ding kisam hi. Tupek-a kipan “Ke’n tua dinmun ngah leng bang ka cihtam?” cih serious takin geelgeel, ngaihsut thapaih kul hi. Upmawh thu teng mawkciak tawh kingah lo-in, laibu tampi sim, sin tangtang kul-a, kikhelna paizia khempeuh a sungtawng dong muhtheih nading in et gega det kul hi.\nTua ahih manin khangmoi lai siamsin-te (Siamsin numei te mahmah zong) mailam politics ah kihel in minam ading sepnop takpi leh tu mahmah in ei’ ngaihsutna le dinmun tawh kituak party te-ah member lutpah huai hi. Kum tawm lai pimah party sung-ah kihel-in innteek panmun la zo lehang kisam i sak kikhelna (transformation) te ei ngiatin pankhia thei pah-in, experience tampi kineih beh thei ding hi. MP dinmun a hipah naikei zongin veng hausa, khua hausa cih panmun te zong neu lai-a kipan dem tohtoh ding kul hi.\nMyanmar gamah 2010 kum a kipan 2020 kiteelna ah kuang lui sawmte en lehang kum 60 gual tamin numei le khangno tawm lai mahmah hi. A hang tuamtuamte kikup ma-in khangno cih tawh kisai muhna khat kong kum nuam hi. Ludu Sein Win gelhna khat-ah, “Pawlkhatte-in khangno cih pen kum tawh ciangtan kha pahpah uh-a, man khin gai samlo hi. Pawlkhat te pen kum tawm mahmah lai napi singtum suangtum le dawi le kau peuh umin buai mahmah lai uh-a, pawl khatte lah kum tam mahmah khin napi leitung vai, gamvai ah a khuakuh hiam mahmah lai-in update den uh hi,” acih ka phawk thei zeel hi.\nHithei leh kuang a lui ding pen kum 40 gual te hileh i lunggulh ahi hi. Tua zah mahin thutheihna le ngaihsutna level sang le niam zong hong thupi mahmah hi. Leitung huam in en lehang, khangno pawlkhat pen kum bang tawm lai sim napi “Hitler no” tawh tehkak theih zah dongin thumuhna le ngaihsut zia toi mahmah, thu kanna tawm mahmah a, sial khekhap sung-a awng tam mahmah hi.\nKum tamsa te-in mipi na deihsak takpi uh leh na laisim (laibu hoih le a thak) uh, na thu kandan uh a zah nih in hong khan lai un. Laibu lui-te bek hong tokkik thapai kei un. Kim le pam ah khangno tampi tawh hong tonkhawm thei un, cih i pulak nuam hi. Kei mimal mahmah in zong tuzawh kum 5-10 kikal in kei zat facebook ah zahtak huai mahmah kasak u ham them khat lobuang, kum 30 nuaisiah khangno te bek see first in koihin a follow sawm ka hi hi.\nKhangno tawh kisai zong mi tampi in party vai le election bek-ah pau nuam henhan ka sa zeel hi. A taktak khangno khat ading pen electoral politics ah a lut ma-in, a mau kivakna le siamna a lahkhiat theih nading in tangpi tangta kipawlna, mipi sepkhopna, minam vai le biakna pawlpi te-ah panmun i piak masak ding ahi hi. Tua te ah panmun pialo, amau nasem sak lo i hih manin khangno-te in amau siamna le hih theihnate zangkhia khalo uh-a, u ham lam te in zong muang ngamlo pong pah uh hi. Democracy theory a active citizenship cihte en lehang grassroots level panin panmun piak tohtoh theih khitteh hun sau ah lempan hi.\nEi kihelna kipawlna ciatah e, khangno te panmun ka pia takpi hiam?, cih kisit huai den hi. Tangpi kipawlna peuhpeuh ah kum 10 val panmun lakhuai kasa kei-a, ih lak nop leh zong tawl khat sung peuhmah makai panmun la lo in nungzui siam lam zong kisin kik huai zeel hi. Dr. Pau Sian Lian\nPrevious: Surprise ~ Zomi Quavadis\nNext: Hong makaihding makai i teelciang ~ Sia Mungno\nChin National Day (Zomi Nam Ni) pian khiat zia ~ Thang Khan Dal


url: =Exemple (Show Featured Post from Multiple Labels "Music,Technology,Fashion,Trends"\nExemple (Show Featured Post from Recent Post)\nExemple (Show Featured Post from Random Post)\nExemple (Show Featured Post from Recent Post with Fade Slide Effect)\nNote Maximun Labels Support for Multiple Labels is 4\nNote Random and Multiple Labels need more time to load\nAbout Biakpiakna Design Itna Thu News Ni Thu Pi Nuntaknuam Tangthu Thului\nPuteek Pa khat leh Tangval pa tangthu\nThang Thawn Tuang Guite 4:06:00 PM Thului\nTangval thahat mahmah pa leh a thahat nawnlo Puteek pa tangthu kong gen ding hi. Phat tuamna aom kei zongin thalakna dingin ka ngaihsut thu ka pulak nuam hi. Tangval pa pen thahat ban-ah taihat mahmah hi. Sum zong hau mahmah in a sum Thung ip pi khat pua in a khua sung vuah vak hi. A hauna a khuapihten thei khin uhhi.\nThum veina leu ah Mawtaw cycle tai ki dem tangval hon khatte kiangah a cih ngei bangin kamciam pia in tangko leuleu hi. Cycle tawh a delh uh hangin amah kawi tai zalzal zel ahih manin phazo tuanlo uhhi. A tawpna ah Puteek pa khat a innka dawn ah ni lum awi khat kiangah Pu aw kei hong koihkha peuhpeuh ka sum tampi ka pia ding hi hong khoih khak sawmin tua hileh mihau na suak pah ding hi cihi. Puteek pa zong hoih gei ei..kei tha tawh delh leng cik mah hunin pha ngeilo ding, khoih kha ngeilo ding ka hihteh Bil ngong ki neih leng khoihkha pen ning cih ngaihsut siamna hong neih hi.\nTangval pa in mi kiangah a cih ngei danteng a cihteh Puteek pa in bang a hiam na gengen tel mahmah keng, ki tello lua ci hi. Tangval pa in Puteek pa telding leh a zak ding deih ahih manin Puteek pa zak ding naih pheiphei in cici in, Puteek pa in a za lo ki neih semsem aa, a tawpna ah.....hoi...ha..ci-in Tangval pa pen Puteek pa in hong hing mat zo lian hi.\nThupha ih ngahna dingin a ging khempeuh ih zuih pahpah leh Thupha ki tanlawh thei zawsop hi. Khat veivei a ging khempeuh Bil ngong bangin om hit hiat in thu khingkhai zelzel leng Thupha ngahna ding lampi na hi thei hi. A ging ngaih khempeuh zong up pahpah leh zuih pahpah huailo hi. Tua pen ciimna leh pilna hi gige ka sa hi. Lungdam\nIsrael Pau Sian Tuang lungdampihna\nThang Thawn Tuang Guite 5:24:00 PM News\nTangthu thak, Laimai thak Israel Pau Sian Tuang 5D Lungdampihna\nApa Cin Deih Thang zong tukum mahin Ph.D a zo khinlian hi aa, atapa Israel Pau Sian Tuang in Tan 10 5D tawh hong zo to lai ahih manin, Tuimang khua adingin Topa thupha tawh Tangthu thak, Laimai thak hong behlap ata te innkuan sungah Topa'n thupha hong piaksak semsem hen.\nThupha icihpen Pasian in hong mot piaklo, mite tungah Thupha a bawl zo dente innkuan sungah Topa'n ama thupha mah tawh na dawn tuah takpi ahihlam keimuhna ahihi. Lungdampihna mahmah ka hih manin gelh khilh aomleh hongna thei siam un. Lungdampih mahmah ung ei Sian Tuang.\nUSA August 9,2020\nMi minthangte Kammal hoih pawl khat\nThang Thawn Tuang Guite 6:35:00 PM Thului\n1. Mi thadahte na hamsem dingin kasawl hi. Banghang hiam cihle amau te in a awlno takin semthei uhhi. Bill Gates\n2. Gualzawh nading bek in nasem kei inla, na muibut nading in hanciam zaw in. Albert Einstein\n3. Thupha ngahna dingbek thungen kei inla, zeh etna nathuak zawh nading zong thungen zaw in. Bruce Lee\n4. Na khatpeuh nasep khialh khak ding lau kei in, na khialh napan in pilna la zaw in. George Clooney\n5. Nasep nahahkat nakle, na sunmang te hong tangtung lel ding hi. Serena Williams\n6. Ka gualzawh theih nading in, kum 17 le ni 114 sung hun kala hi. Lionel Messi\n7. Kasupna hangin ka kisik kei a, kasep ngamloh na hangin ka kisik zaw hi. Jeff Bezos\n8. Na guallelh khakding dah kei in, tuapen na gualzawh nading hizaw hi. Lebron James\n9. “Sunmang” ih cih pen, ih mut laitak na mat mang hilo a, ih mu theilo liang a hong koihpen hi zaw hi. Cristiano Ronaldo\n10. Nang sunmang nasep ngam keile, midang khatpeuh in amau sunmang ah semding in hong zangh lel ding hi. Dhirubhai Ambani\n11. Khat veivei ciangin keiguak ka ommah nuam kasa zaw hi. Banghang hiam cihle kimle paampan in phattuamna hong pialo kammal te hangin ka sinso leltak hi. Ryan Reynolds\n12. Mihai te ngaihsutna pen mipil te ngaihsutna sangin muibun zaw thei hi. Warren Buffett\n13. Kahaksat laitak kihel lo nahih manin, ka gualzawh ciangzong ah kihel khading in ki lam en kei in maw. Will Smith\n14. Nasum neihzah simzo lai nahih le, paikik inla nasimzawh nawnloh madong nasem in. Leonardo DiCaprio\n15. Online tung khawng a gualzo/minthang khatpeuh eng pahpah ding hilo hi. Kuamah in a guallelh nate uh post ngei selo uhhi. Jeff Bezos\n16. Mipawlkhat te in ageel na uh apaing ding lunggulh uhhi. Pawlkhat te in piangsak uhhi. Michael Jordan\n17. Midang te ngaihsutna (idea) piak ding baih mahmah thei a, sepkhiat taktak ding hamsa thei gige hi. Guy Kawasaki\n18. Lungkia ke’n! Tuni haksa khading a, zingciang in hamsa zawlai ding hi. Ahihhang in thaiciang ahih le nang ading in sunnithak hongtang tading hi. Jack Ma\n19. Nikhat niciang keihun hongtung ding ahih manin ah baihsa in ka kiging tawntung hi. Abraham Lincoln\n20. Eite khempeuh khutkilen a kalsuan khawm ih hih nakle ihtup namun ih tungding hi. Aung San Suu Kyi\nZomite Hong Ki Delh Ngei\nThang Thawn Tuang Guite 6:22:00 AM Thului\nChin mite i cih lanlan ten tuma kum 20-30 lai in, Zomite ukna nuai ah om hihang ci-in, tua a ki panin dem cihtak in hong dem uh, delh cihtak in hong delh uh cih ki phawk kik hi. Ki ukna hoihlo cihteng tawh Laisinna, Kumpi nasepna cihlam peuhmah ki kin nawnlo hi.\nPilna zon hunteng sumzon hunin i laih a ki panin, i mipilte a nung thuap ding Laitan neih ki om nawnlo semsem in, Kawlgambup lailam a hoihlo pen ah Chin state hi aa, Chin state huam sungah eimi omna lampen a hoihlo pen ki hi toto hi.\nChin icih lamten hong delhdelh uh hong phata, tu in ahihleh Chin state zumlam ah amau vive dimta, amau kiangah deihna ki ngen, a ki phu hita mawk hi. Khangtak pawl khat in tu-in lainatna hong neihkik uh aa, amau i delhkik pianta hi.\nChin te ki pumkhat dan a lim gen thei mi ki tam mahmah hi. Amau tuma kum 20 lai pek a kipan Zomite hong delh, i ki pumkhat keileh a cihcih den uh hi aa, tu lamlam teh ki pumkhat lam tawh kisai hat mahmah uhhi.\nZomite dinmun pen Kawlgam ah Zomi omlo hong ki cihteh, tawmkhat hong lok, Covid-19 hangin Tedim panin Zato lian omna Falam, Kawlpi lam aten hong deihloh teh tawmcik laina pian panpan hihang. Zomibup i lainat mahmah nang, vai lian khat hong omloh in, ki pumkhat thei kei liangleng hi lawm hi.\nOffice mun tampi ah ulian pipi Zomi i om zawh nangin, Khangthakte tungah lainatna veina lianpi hong om nangin lunggulh huai mahmah hi. MP cihbel a ki laitoto den hilel aa, office zum ah ulianpipi cihte amau Pension dong mah kip thei hi. A piakhia mi utmaw, mi tungah deih ngen mi ut cihtawh hong ki bangta hi. Nong simsak manin Lungdam.\nParty sangin a Mi thupi zaw\nThang Thawn Tuang Guite 3:19:00 PM Thului\nZogam sungah mi namdangte MP hong suaknuam omlo ding uhhi. A eiteng mah aki toktok hilel ngel hihang.\nKuakua Party a zo zongin, Zogam a zuunding Party te hilo aa, MP te ahihi. MP icih pen palai, Zomi MP icih Zomite adingin Palai ahihi. Palai icihteh hong uk gawp ding mi hilo aa, Zogam ading Kumpi tungah a phu, ngetna abawl dingte Palai kici hi.\nAmau thu bangbangin a utteng mawk nget cihzong Palai hilo hi. Mipite ki tangsap, Zogam sungah aki tangsam bang cih a ensiam kisam hi. Palai pa in a ma ip sung aom sum tawh hong zuun ding hilo aa, kumpi budget tawh hong zuun ding ahihi. Kumpi neihsa sum leh paai a ngensiam MP kisam hi.\nParty min cihbel ahoih zeza ta zongin, MP palai pa hong hoih tuan keileh lawhtaak ding omlo hi. Khua kim ah deihteng ki pulak sak ngeingai in, Sialpi Sialtal i ngawh phial zongin MP pa in hong deihsak keileh a lem vetlo ding hizel hi. Minam vai ah Sialpi Sialtal ki ngawh cihbel i ki lungkimsak nang suak hi. Lam khat pan mai et suak hi.\nNo khua, ko khua hong deihsak MP pa thupi mahmah hi. Mi pawl khat in a Party enzaw ding maw, a Mi enzaw ding ci uhhi. A gualzozo Party icih teisam hangin, agualzo penpen Party mee pia in, MP pa pen i khua, i Zogam adingin Sahang hong hileh lemlo zel hi. Zogam a zuunnuam, apuahnuam mipen ei Zomi sungah ami mahmah in, ki theih mahmah lel ding hi. Tu tadih in a Party sangin ami mahmah thupizaw hi.\nPanmun khat ngahnop luat manin ki thehthang ding hilo aa, ki pumkhat in mapang khawmleng Sia Do Suan Mung cihdanleh, "ki hai thutuah lel leng", Siadaw Lian Khen Thang cihdanleh, " i khilh khak aleh vantung thungetna ngen leng", acih danin ki pumkhat limlim leng ut huai hi. Mimal lunggulhna tawh...\nThang Thawn Tuang Guite 7:08:00 AM Itna Thu\nThu Thang Tuam Tuam\nTheih Huai Tuamtuam\nHun khat lai-in Africa gam ah Khedap ki bulhlo hi. Gam dang aom Khedap Company ten a na semte khat Khedap Company bawlleng ahoih diam, Kh...\nPhone amu khia masa penpen kua? A hopih masak penpen ee?\nPhone sung panin Sweet December (a nuam lungdambawl kha) icih theihna dingin Phone a mukhia masa cih thulu Sweet December 2015 in gen ka...\nZomi Angvaan © 2004-2021. All Rights Reserved.


url: =Jesu Khris – Lungdamna maw lungkhamna ~ T. Sawmlian :: ZOMI DAILY\nposted on 29 December 2016 at 2:36 pm Lomkholna: Article, Biakna, Sawmlian\nKamsang Isaiah in hong piang ding naungek Jesu pen ‘Lamdang Thulakpa, Vanglian Pasian, Tawntung Pa, leh Nopsakna Kumpi’ ahihna na gen a, Jesu mahmah in zong, ‘mite in ama na a sepsak ding hi loin, ama’n midangte na sepsak ding a hong pai’ ahihna thu na gen hi. A lang lamah, ‘Nopsakna Kumpi’ a kicih laitakin, Jesu mah in, ‘Kilemna a piangsak ding a hong pai hi loin, buaina leh haksatna a piangsak, namsau a leengsak ding a hong pai’ ahihna thu na gen hi.\nHih thute i ngaihsut ciang, Lungdambawl ciin Pa Pasian in hong itna hang a hong piak Topa Jesu Khris suah hun thupi mahmah a i bawl/zat laitakin, Jesu hong paina hang i ngaihsun takpi mah hiam, cih pen ngaihsut ding a thupi mahmah ahi hi.\nPasian kimlai, leitungah mawhnei mihing bang a hong pai, haksatna, gimna, lungkhamna, cilphihna, bawlsiatna leh singlamteh tungah khetcip a om a, a thuaknate pen amah a um, amau adingin a si hi cih a um mite adingin, ‘Vanglian Pasian, Nopsakna Kumpi, Tawntung Pa’ ahihna a bucinna hi a, tua bang a upna a nei (ding) mite ading a hong pai, na hong sem, hong thuak ahi hi. Tuaci bang mi, innkuan, khua, gam adingin Jesu Khris pen ‘Nopsakna Kumpi, Tawntung Pa’ tawntung a nuntakna leh nopsakna a pia ahi hi.\nAhi zongin a langlamah, tua ‘Nopsakna leh Tawntung Pa’ pen innkuan, khua, gam sungah namsau a lengsak, haksatna a piangsak, kilemlohna leh buaina tampi a kipatna zong hi thei hi. Innkuan sung dinmun pan en lehang, Jesu Khris upna a nei a omna hang a nei leh nei lo kikalah buaina leh haksatna tampi om thei hi. I muh leh zaak thu tampi panin Jesu pen innkuan kilemlohna a piangsak ahihna kimu thei a, ahi zongin tua kilemlohna pen thuhoih ahi hi.\nTawntung sihna, gimthuakna muna innkuana ‘kithutuak leh kilem’ taka paikhop diam sangin amah a um mite hang a innkuan kilem lo a om Pasian in phamawh sa lo hi. Hotkhiatna, Jesu Khris upna pen mimal vai ahih manin innkuan sungah zong mimal kimin Jesu Khris, Honpa leh Topa a saan kim Pasian deihna hi mah ta leh, vekpi a saang thei lo innkuan a om ding theikhol ahih manin innkuan sungah namsau leengsak ding, ciin a gen hi kha ding hi.\nTua ahih manin leitung mite ading a hong kipia, piakkhiatna teng pana lianpen, Tapa Jesu Khris pen mi pawlkhat adingin nopsakna, kiit-kilemna, daihna, lungnopna, leh lungdamna ahih laitakin, pawlkhat adingin innkuan a buaisak, kilemlohna leh haksatna a piangsak hi ding hi.\nAmah a um, a nei mite lakah zong, buaina leh haksatna om nawn lo ding kici thei lo lai hi. Bang hang hiam cih leh i teenna pen ‘leitung thak’ hi nai lo mawk a, i teenkhoppih mi tampi in tua i neih Jesu Khris na nei (nai) lo uh hi. Tua hangin Jesu Khris a nei, a um mite in zong haksatna kituak veve a, a um lo mite sangin peuh nasia zaw thei hi. Ahi zongin tua bang hun ciang Jesu a nei mite ngaihsutna leh thuakdan bel aneilote tawh kilamdang mahmah hi.\nInnkuan sung, nupa sung, khua sung, pawlpi sung khawngah namsau zah a thubuaihuai leh thu hoih lo a leenna khawngpen mawhna hang a si ding eite honkhia ding a hong pai Jesu Khris i saan kimloh man zong hi thei a, i saan, i upna hang-a a um lo, a saang lo mite kiang pan i ngah haksatna leh buaina hang zong hi thei hi.\nTua ahih manin, hih leitung nuntakna-ah na tuahkhak lungdamna pen Jesu Khris na neihna hang a na ngah ahih ding thupi a, tua bang mahin, bawlsiatna, panpihna, pampaihna leh haksatna na thuakpen Jesu Khris na neihna hang ahih naak leh tua sanga thupizaw om lo hi. Thaman pen leitungah na ngah kei phial zong Pasian in nang adingin hong koihsak hi. Tua hi lo a, Jesu Khris nei lo a lungdam mahmah kisa na hih leh tua pen sauvei het lo ding a, Jesu nei lo a lungkhamna, bawlsiatna thuak na hih lailai leh bel leitung ah zong thuak, tua sang a nasiazawin tawntung meilipi sungah thuak ding hi lailai…\nKum bangzah Khrismas zangta, cih sangin tua hong piang, eite mawhna hang a singlamteh tunga kikilh, kiphum a sihna zoin ni thum ni a thokik Jesu Khris pen Honpa leh Topa a san ding thupizaw hi.\nNa lungdamna leh na lungkhamnate Jesu Khris na upna hang maw na uplohna hang? Jesu Khris na neihna hang a lungdamna a nei ding leh Jesu Khris hang-a a nei lo mite pana haksatna omte thuakzo dingin, eite mawhna hang a hong kipia, piakkhiatna lianpen Tapa Jesu Khris minin ‘Lungdambawl deihsakna’ kong gelh hi. Sawmlian Thomte\nPrevious: 2017 Vision bangcineih ding ~ Pau Do Lian\nNext: Myanmar in Gang Rape, Domestic Violence tawh kisai Bill Draft ta ~ TK Lian


url: =India zato khatah Oxygen akicing in omlo ahih manin mi 64 sikhin :: ZOMI DAILY\nposted on 13 August 2017 at 3:56 pm Lomkholna: India, News, Sawltak, World\nNorthern India gamsung aom kumpi zato “Government Hospital” khatah Oxygen akicing in omlo ahih manin ni 6 sungin naupang 64 takin sihlawh cih AFP panin kiza hi.\nIndia, Uttar Pradesh State, Gorakhpur khuasung aom Baba Raghav Das Hospital sungah thupiang hi a, cina naupangte akikep nading akicing in Oxygen omlo ahih manin, naupang tampitak in asihlawh kici hi.\nIndia kumpi thunei te’n banghang in Oxygen kicinglo cihbang omtheihiam cih Oxygen Disruption ahang kankhiatding dingin thu piakhin uh cihi. Naupang asi te ahihleh Oxygen kicinlohhang hiloding hi ci’n kumpi thunei te’n nial uh cihi.\nIndian Media te genkhiatna ah Thursday leh Friday ninihsung bekbek inzong Baba Raghav Das Hospital panin Oxygen kicinlohna hangin asi naupang mi 30 pha cimawk hi. Oxygen Suppliers te tungah khasim sumpiakding Bill te manman in kipialo ahih manin tuahangin Oxygen akicinglo kici hi.\nHihvai tawh kisai in Gorakhpur Divisional Commissioner asem laitak ahi Anil Kumar in agenkhiatna ah abeisa ni 5 sungin cina mi 60 si uh a, ahi zongin thuthang akigen bangdan in Oxygen Shortage hang hiloding hi ci’n genkhia hi.\nState health minister Sidharth Nath Singh inzong Saturday ni in mi 4 sihbeh hi ci’n tangkokhia leuleu ahih manin, ni 6 sung bekbek in Baba Raghav Das Hospital zato khatpan in misi 64 tak phamawk hi.\nAhi zongin hih Baba Raghav Das Hospital panin misi tepen Oxygen Shortage hang hiloding hi ci’n Sidharth Nath Singh inzong nialpah hi.\nHindustan Times te’nzong Saturday ni in agenkhiatna ah Oxygen Supply akicing in ngahlo, omlo ahih manin Baba Raghav Das Hospital sungah buaina lianpi pianghi, Chaotic Scenes pianghi ci’n genkhia uhhi.\nOxygen koihna bungpi te ahi Jumbo Oxygen Cylinders akigawm in 90 bang Friday ni in Operation Service ah kizang himahleh zan 1am hunciangin kicingnawnlo in beisiangta hi ci uhhi.\nOxygen aomnawnlo ciangin Oxygen bek dikin anak cina pawlkhat cimawhpah uh a, vulsukpah ningniang uh cihi. Zato sungkhempeuh ah cina te leh cina akem te buai ngeingai in, mulkimhuai, lungkhamhuai mahmah cihi.\nNikhatsung bekbek in zato khatsung pan mi 23 bangin sihkhat in asih ciangin kipatau, ki linglawng mahmah cihi. Sawltak #zomidaily\nPrevious: Singapore, Sentosa aom Tiger Sky Tower vandawn ah nai 4 sung awkcip\nNext: GrabCar Driver khatin sangnaupang numeikhat bawlsia ahih manin kiman